Summary: Valtioneuvosto vaatii, että 4G-verkko kattaa rautatiet helmikuuhun 2020 mennessä. Junan nettiyhteyden nopeutta ei  kuitenkaan ole määritelty.

Juna kiitää halki metsien ja peltojen kyydissään satoja ihmisiä, jotka kuluttavat aikaansa netin äärellä, kuka töitä tehden ja kuka videoita katsellen. Mitä kauemmas juna etääntyy kaupungista, sitä hitaammaksi nettiyhteys käy. Viimeistään tunnelissa se katkeaa kokonaan.
 “Kylläpäs taas junan wifi toimii kuin junan vessa! Pätkii kuin oma ajatus! Mieluummin kuuntelen humalaisten höpinöitä, kuin Spotifyta.”
 “Aion kyllä twiitata valitusvirren pätkivästä junaverkosta niin kauan, kunnes tämä ravintolavaunun ohella ainoa palvelu junassa oikeasti toimii."
 “Meinasin tehdä töitä junassa. Mitä oikein ajattelin?”
 VR saa kiukkuista palautetta kehnosta nettiyhteydestä sosiaalisessa mediassa tämän tästä.
 Haukut osuvat kuitenkin ainakin osittain väärään puuhun. VR voi vaikuttaa vain juniensa kykyyn ottaa vastaan mobiiliverkon signaaleja. Varsinaisen mobiiliverkon suorityskyky on VR:n ulottumattomissa.
 – Toimimme kaupallisten mobiilioperaattoreiden tarjoaman verkon varassa. Toki voimme yrittää vaikuttaa operaattoreiden investointeihin, VR:n digijohtaja  Antti Kleemola  sanoo.
 VR:n kyselyn mukaan 27 prosenttia käyttäjistä pitää verkkoyhteyttä junissa huonona tai melko huonona. 31 prosenttia pitää sitä hyvänä tai erittäin hyvänä.  Riina Kasurinen/Yle
 Suomessa mobiiliverkkoa rakentaa ja ylläpitää kolme operaattoria: Dna, Elisa ja Telia.
 Kaikkien kolmen viesti on sama: mobiiliverkko junaratojen varsilla on tärkeä. Merkittävästi nykyistä paremman nettiyhteyden saaminen maksaisi kuitenkin kymmeniä, jopa satoja miljoonia euroja. Se tulisi liian kalliiksi.
 Näin se toimii – tai ei toimi
 Juna on mobiiliverkon toimivuuden kannalta yksi vaikeimmista ympäristöistä. Junan metallirakenne itsessään eristää ulkopuoliset signaalit, kuten yhteyden mobiilitukiasemasta matkustajan kännykkään. Signaali pääsee junaan sisälle vain ikkunoiden ja ovien kautta.
 Siksi juniin on asennettu VR:n ja operaattoreiden yhteisponnistuksena junavahvistimet vuonna 2011. Ne vahvistavat signaaleja niin, että yhteys tukiasemaan on mahdollinen metallikuoresta huolimatta.
 Junien nykyiset vahvistimet ovat kuitenkin jo vanhoja. Ne rakennettiin aikoinaan siksi, että puhelimessa puhuminen olisi junassa mahdollista. Niinpä ne ottavat yhteyden lähinnä 2G- ja 3G-verkkoihin, ja keskustelevat vain osittain 4G-verkon kanssa.
 VR rajoittaa käytössä olevan kaistan kokoa  matkustajaa kohden. Niinpä esimerkiksi elokuvan lataaminen ei junassa onnistu. Antti Kolppo / Yle
 VR on yrittänyt ratkaista ongelman rakentamalla juniin langattoman wifi-verkon. Se on yhteydessä kaikkien kolmen operaattorin 4G-verkkoon. Junan wifi-verkkoon kirjautuneena matkustajalla on käytössään siis vahvistettu signaali paitsi oman operaattorinsa, myös kahden muun operaattorin 4G-verkkoon.
 Kuulostaa hienolta. Ongelmia tulee kuitenkin vastaan matkustipa Kouvolasta Pieksämäelle tai Helsingistä Tampereelle. Syynä on, että operaattoreiden rautateille rakentama mobiiliverkko ei ole tarpeeksi hyvä vastatakseen junamatkustajien tarpeisiin.
 Mutta miksei verkko toimi edes suurten kaupunkien raiteilla?
 Helsinki-Tampere-väli on nettikäyttäjälle yksi rautateiden kehnoimmista
 Kaikilla operaattoreilla on kattava tukiasemaverkosto suurten kaupunkien välisillä rataosuuksilla. Silti VR:n digijohtaja Antti Kleemola mainitsee Helsinki-Tampere -välin yhdeksi rataverkon hankalimmista osuuksista.
 Syynä on se, että rataosuudella on niin paljon matkustajia, ettei verkon kapasiteetti riitä kaikille. Jokainen matkustaja haukkaa kapasiteetista oman osansa. Kun matkustajia on tarpeeksi paljon, kapasiteetti loppuu lopulta kesken.
 Esimerkiksi Elisalla on huomattu, että juna tuo asemalle tullessaan verkkoon niin suuren kuormituksen, että nettiyhteys hidastuu junan lisäksi koko asemaa ympäröivällä alueella.
 – On hetkiä, että meillä on kaikki kapasiteetti käytössä, mutta se ei vaan riitä, Elisan verkkopalveluista vastaava johtaja  Sami Komulainen  sanoo.
 Intercity-junissa kannattaa valita paikka mahdollisimman läheltä ravintolavaunua. Sen vieressä olevassa konduktöörien tilassa on signaalivahvistimet  ja yhteys on paras mahdollinen. Yle/Roger Källman
 Komulainen vertaa tilannetta autoteiden nettiyhteyksiin. Jos viitostietä huristelee bussilastillinen matkustajia, jotka käyttävät kaikki nettiä, heitä on joitakin kymmeniä. Junassa taas jopa neljä sataa matkustajaa yrittää yhtä aikaa käyttää nettiä. Verkon kapasiteetti riittää bussilastilliselle, mutta ei useille junavaunullisille väkeä.
 Paitsi, että junassa yhteys täytyy jakaa suuremman joukon kesken, tuo joukko myös kulkee hurjaa vauhtia yhden tukiaseman kuuluvuussalueelta toiselle.
 – On aika haastavaa rakentaa yhteys niin, että siirto tukiasemalta toiselle tapahtuu jouhevasti. Se on yksi syy siihen, että netin käytössä tulee junassa ikäviä kokemuksia.
 Toinen syy on se, ettei tukiasemia kertakaikkiaan ole tarpeeksi. Tämä on tilanne suuressa osassa rataverkkoa asutuskeskusten ulkopuolella. Siellä missä ei ole ihmisiä, ei myöskään operaattoreilla ole kiinnostusta panostaa verkkoihinsa määräänsä enempää.
 Jos junissa olisi satelliittiyhteydet kuten lentokoneissa, netti toimisi hienosti. Se maksaisi kuitenkin satoja miljoonia euroja. Petra Ristola / Yle
 VR:n mukaan esimerkiksi Kouvolan ja Pieksämäen metsäisellä välillä on paikkoja, joissa kuuluvuutta ei ole. Samoin tunneleissa Jyväskylän ja Jämsän välillä ja Salosta Karjaalle mennessä yhteydet ovat huonot.
 Operaattoreiden toimilupaehdoissa vaaditaan, että 4G-verkon on katettava koko Suomen rautatiet ensi vuoden helmikuuhun mennessä. VR:llä ollaan toiveikkaita, että vaatimus johtaa junien nettiyhteyden paranemiseen.
 Mutta saapa nähdä, käykö näin.
 Radan varrella on 4G-verkko jo nyt, se ei vain riitä
 Kun valtioneuvosto asetti operaattoreiden toimilupien ehdoksi, että 4G-verkko kattaa rautatiet, se ei määritellyt, millainen yhteyden raiteilla pitää olla.
 Liikenne-ja viestintävirasto Traficom valvoo toimilupaehtojen toteutumista. Jos ensi vuoden helmikuun jälkeen raiteilla ilmenee katvealueita, virasto puuttuu tilanteeseen. Käytännössä valvoja menee radan varteen ja kokeilee, saako yhteyden 4G-verkkoon.
 Yhteyden laatuun virasto ei kuitenkaan ota kantaa.
 – Absoluuttisten arvojen asettaminen matkapuhelinverkolle on hyvin haastavaa. Liikennevälineissä palvelun laatuun vaikuttavat myös monet ulkoiset tekijät, kuten samanaikaisten käyttäjien määrä matkaviestinverkossa, erityisasiantuntija  Ritva Suurnäkki  Traficomista sanoo.
 Metsän keskellä olevissa tukiasemissa ei ole yhtä hyvä suorityskyky kuin kaupungissa olevassa. Jyrki Lyytikkä / Yle
 Esimerkiksi Dna:lta arvioidaan valtioneuvoston asettaman ehdon täyttyvän pitkälti jo nyt. Radioverkoista vastaavan johtajan  Jarkko Laarin  mukaan lähes kaikkialla ratojen varsilla on olemassa 4G-verkko.
 – En voi mennä sanomaan, ettei missään olisi katvealueita, mutta yli 99 prosenttisesti radan varrella on riittävä 4G-kuuluvuus olettaen, että junien signaalinvahvistimet päivitetään.
 Laari viittaa vuonna 2011 puhelinkeskusteluja varten rakennettuihin vahvistimiin, jota siis eivät nykyisellään tue 4G-verkkoa lainkaan. Vahvistimet sijaitsevat junissa, joten Laari sysää vastuuta niiden päivittämisestä myös VR:lle.
 – Olemme parin vuoden välein keskustelleet asiasta, mutta emme ole löytäneet konsensusta. Emme ole myöskään keskustelleet kustannusten jaosta.
 Monen junamatkustajan mielestä vahvistimet epäilemättä pitäisi tuoda tähän päivään. Toisaalta, VR:llähän on jo wifi-verkko, joka on yhteydessä 4G-verkkoon.
 Miksei se toimi, jos radan varressa kerran on tukiasemia?
 Metsässä seisovan tukiaseman ainoat käyttäjät ovat ohi kiitävässä junassa
 Junan nettiyhteys ei toimi, koska radan varren 4G-verkko ole tarpeeksi hyvä kestämään satojen yhtäaikaisten käyttäjien kuormitusta.
 – Ei sitä käy kiistäminen, ettei 4G-verkon kapasiteetti olisi ongelma, Laari sanoo.
 5G-verkko voi helpottaa netin käyttöä ruuhkaisissa junissa. Verkko vaatii kuitenkin nykyistä enemmän tukiasemia toimiakseen. Henrietta Hassinen / Yle
 Operaattoreilla ei ole suurta motivaatiota panostaa keskellä metsää oleviin tukiasemiin. Se ei yksinkertaisesti ole kannattavaa liiketoimintaa.
 Maaseudulla yksittäisen tukiaseman käyttö voi typistyä varttituntiin koko vuorokauden aikana, jos alueella ei ole junamatkustajien lisäksi muita verkon käyttäjiä. Juna tuo kyllä tullessaan valtavan massan käyttäjiä, mutta he pyhältävät tukiaseman alueelle ja sieltä pois minuutissa.
 – Junissa tapahtuva käyttö on suhteessa kaikkeen muuhun mobiilikäytön vielä varsin pientä, Laari sanoo.
 Jotta junaan saataisiin yhtä hyvä nettiyhteys kuin vaikkapa kaupungeissa on, pitäisi radan varsien koko verkko päivittää ja tukiasemien määrä moninkertaistaa. Se olisi operaattoreiden mielestä kohtuuttoman suuri ponnistus.
 – Voimme panostaa radan varsiin miljoonia, emmekä silti saa kaikkia matkustajia tyytyväiseksi. Samalla rahalla saadaan jossakin muualla monta tuhatta käyttäjää täysin tyytyväiseksi. Meidän täytyy priorisoida, Laari sanoo.
 VR ja operaattorit tapaavat vielä lokakuun aikana
 Sekä VR:llä, että operaattoreilla on tahoillaan jo vireillä pieniä junien nettiyhteyttä parantavia toimia.
 Suurten kaupunkien ruuhkaiset yhteydet voivat helpottua, kun 5G-verkko yleistyy. Se mahdollistaa entistä suuremman yhtäaikaisen käyttäjäjoukon ilman nettiyhteyden hidastumista. Esimerkiksi Elisalta kerrotaan, että operaattori rakentaa 5G-tukiasemia kaupunkien välille radan varteen vielä seuraavan vuoden aikana.
 VR puolestaan kehittää omaa wifi-verkkoaan toimivammaksi tilanteissa, joissa yhden operaattorin kenttä heikkenee ja toisen vahvistuu. Tavoitteena on saada junamatkustajan nettiyhteys siirtymään operaattorilta toiselle ilman katkosta. Se vähentäisi pätkimisen määrää.
 VR on kutsunut kaikki operaattorit keskustelemaan junien nettiyhteyksien parantamisesta vielä tämän kuun aikana.
 Digijohtaja Antti Kleemola lataa tapaamiseen paljon toiveita. Vaikka keskusteluja on käyty ennenkin, Kleemola uskoo, että nyt valtioneuvoston vaatimukset antavat pontta keskustelulle.
 – Esimerkiksi Pieksämäelle Kouvolan suunnasta mentäessä metsän keskellä ei vaan kuuluvuutta ole. Jotta operaattoreiden toimilupaehdot täyttyvät, näitä rataverkkoalueita pitäisi pystyä kattamaan paremmin, Kleemola sanoo.
 Juttuun on haastateltu tekstissä mainittujen lisäksi Telian kehityspäällikkö Tomi Heikkilää, Traficomin asiakkuuspäällikkö Joonas Orkolaa ja tietotekniikan professori Jukka Mannerta.

Junasta saa yhteyden nettiin pian kaikkialla Suomessa, kun katvealueet kitketään pois – tahmeus ei silti lopu, koska operaattoreilla on tärkeämpiäkin rahareikiä


Summary: Ilja Janitskin haluaa hovioikeuden poistavan myös käräjäoikeuden määrämät 136 000 euron vahingonkorvaukset.

Helsingin hovioikeus aloittaa tänään MV-sivustoon kytkeytyvän poikkeuksellisen rikoskokonaisuuden käsittelyn. MV-lehden perustaja  Ilja Janitskin  vaatii hovioikeutta kumoamaan hänelle langetetun ankaran vankeusrangaistuksen ja kovat vahingonkorvaukset.
 Helsingin käräjäoikeus tuomitsi  Janitskinin kesäkuussa 2018 kaikkiaan 16 rikoksesta vuoden ja kymmenen kuukauden kuukauden mittaiseen ehdottomaan vankeusrangaistukseen.
 Käräjäoikeus katsoi, että MV-lehti ja Uber Uutiset oli valjastettu asiattoman ja useiden henkilöiden kunniaa loukkaavan keskustelun julkaisupaikaksi.
 Käräjäoikeuden mukaan Janitskin oli sivustojen omistajana ja päätoimittajana vastuussa niihin kytkeytyvistä rikoksista vuodesta 2014 ainakin tammikuuhun 2018 asti.
 Janitskin: Rangaistus on kohtuuton
 Janitskin katsoo valituksessaan hovioikeudelle, että käräjäoikeus tuomitsi hänet kohtuuttoman ankaraan rangaistukseen rikoksista, joihin hän ei ole syyllistynyt. Janitskinin mielestä hän ei ole vastuussa muista kuin omista kirjoituksistaan.
 Jos rangaistusta ei kumota, sitä pitää Janitskinin mielestä alentaa ja määrätä vankeus ehdollisena.
 Käräjäoikeus määräsi Janitskinin maksamaan vahingonkorvauksia ja hyvityksiä kahden muun tuomitun kanssa yhteensä 136 000 euroa.
 Janitskin pitää korvausten määrää kohtuuttomana ja vaatii, että hänet vapautetaan korvausvelvollisuudesta tai korvauksia alennetaan tuntuvasti.
 Jutussa tuomittiin kaksi muuta henkilöä ehdollisiin vankeusrangaistuksiin. Hovioikeus ottaa kantaa myös heidän valituksiinsa.
 Syyttäjä katsoo, että käräjäoikeuden tuomion muuttamiselle ei ole perusteita.
 Lue myös:
 Ilja Janitskinille uusia syytteitä – törkeä yksityiselämää loukkaava tiedon levittäminen ja tekijänoikeusrikos oikeuden puitavaksi
 Kaikki MV-sivuston rikoksista tuomitut valittivat rangaistuksistaan – Janitskin sai lähes kaksi vuotta vankeutta
 "Kynnys nettikirjoittelua koskevien syytteiden nostamiseen voi madaltua" – Viestintäoikeuden tutkija pitää Janitskinin tuomiota rankkana
 Ilja Janitskinille ehdoton vuoden ja 10 kuukauden vankeustuomio MV-jutussa – syyttäjä tyytyväinen poikkeuksellisen ankaraan rangaistukseen

Hovioikeus alkaa ruotimaan MV-sivuston kirjoittelua – Janitskin vaatii  vankeustuomionsa kumoamista


Summary: Tarkoituksena on päättää lähes kaksi viikkoa kestäneet väkivaltaiset mielenosoitukset.

Alkuperäiskansojen johtajat ja Ecuadorin presidentti  Lenin Moreno  aloittivat sunnuntaina neuvottelut lopettaakseen väkivaltaiset mielenosoitukset maassa.
 Pääkaupungissa Quitossa käydyt neuvottelut näytettiin televisiossa suorana lähetyksenä.
 Neuvottelujen aluksi alkuperäiskansojen kattojärjestön Conaien johtaja  James Vargas , vaati että presidentti erottaisi sisä- ja puolustusministerin liiallisesta väkivallan käyttämisestä mielenosoittajia vastaan.
 Presidentti Moreno ei heti suoraan vastannut tähän vaatimukseen. Hän sanoi kuitenkin olevansa valmis harkitsemaan uudestaan polttoaineiden verotukien poistamista.
 Noin kaksi viikkoa kestäneet levottomuudet saivat alkunsa, kun presidentti poisti polttoaineiden verotuen ja polttoaineiden hinnat osittain jopa kaksinkertaistuivat.
 Verotuen poistaminen oli yksi osa muutoksista, jotta Ecuador saisi Kansainväliseltä valuuttarahastolta (IMF) 4,2 miljardin dollarin lainan.
 Mielenosoituksissa on tähän mennessä kuollut ainakin kuusi ihmistä ja 2 100 on haavoittunut tai joutunut vangituksi.
 Aiheesta lisää:
 Taipuuko Ecuadorin presidentti mielenosoittajien vaatimuksiin? Lupasi arvioida uudelleen päätöstä bensan hinnan nostamisesta
 Ecuadorin presidentti määräsi pääkaupunkiin ulkonaliikkumiskiellon – protestoijat tunkeutuivat kiellon jälkeen tv-asemalle ja lehden toimitukseen

Ecuadorissa presidentti ja protestiliikkeen johtajat neuvottelupöytään


Summary: Virkamiestason neuvottelut jatkuvat tänään.

Virkamiestason neuvottelut brexitistä jatkuivat intensiivisinä koko viikonlopun ja ne jatkuvat edelleen tänään. Britannian pääministeri  Boris Johnson  totesi yleisradioyhtiö  BBC:lle , että vielä on tehtävänä ”merkittävä määrä töitä” ennen kuin EU ja Britannia saavat hankalimmista asioista neuvottelutuloksia.
 EU:n brexit-asioista vastaava neuvottelija  Michel Barnier  on samaa mieltä, että töitä on vielä tehtävä paljon.
 Britannian eropäivä 31.10. lähestyy nopeasti. Nyt Lontoo ja Bryssel yrittävät saavuttaa parissa viikossa sen, missä ovat kolmen vuoden aikana epäonnistuneet.
 Neuvotteluissa hiertää erityisesti Irlannin ja Pohjois-Irlannin rajakysymys.
 Virkamiestason neuvotteluille on aikaa vain muutama päivä, sillä Eurooppa-neuvosto kokoontuu tämän viikon torstaina ja perjantaina. Diplomaattien mukaan on erittäin epätodennäköistä, että silloin olisi olemassa sopimus allekirjoitettavaksi.
 Aiheesta lisää:
 Brexit voi yllättää sadat suomalaisyritykset tullimaksuillaan – vantaalaisyritys laskee tarkasti, miten skotlantilaiset kytkimet riittävät
 Britannian pääministeri Johnson pyytää parlamenttia hyväksymään sen brexit-sopimuksen, jonka EU mahdollisesti tarjoaa ensi viikolla
 Brexit-pattitilanne saattaa vihdoin murtua – Britannia ja EU palaavat neuvottelupöytään

Brexit-sopimuksessa on vielä tehtävänä paljon töitä, sanovat sekä EU:n että Britannian edustajat


Summary: Turkin ja EU:n ongelmien vyyhtiin linkittyvät myös maahanmuutto ja Kyproksen alueen koeporaukset.

EU-maiden ulkoministerit käsittelevät tänään jännittynyttä suhdetta Turkkiin. EU on tuominnut Turkin hyökkäyksen Pohjois-Syyriaan, ja ulkoministerien odotetaan arvioivan tilannetta ja mahdollisia seuraamuksia tänään Luxemburgissa.
 Kestävää ratkaisua ei EU:n mukaan saavuteta sotilaallisesti, vaan hyökkäys aiheuttaa sen mukaan epävakautta koko alueelle ja kärsimystä siviileille. Turkki hyökkäsi Syyrian pohjoisosiin viime viikolla tarkoituksenaan ilmeisesti luoda kurdialueelle suojavyöhyke.
 EU-johtajat käsittelevät tilannetta myös torstaina alkavassa huippukokouksessa.
 Suomesta ulkoministerien kokouksessa on paikalla  Pekka Haavisto  (vihr.).
 Turkin ja EU:n välejä kiristää myös maan laiton koeporaustoiminta itäisellä Välimerellä. Kypros on vaatinut EU:ta reagoimaan vahvemmin sen lähistöllä tapahtuvaan toimintaan.
 EU:ssa on valmisteltu Turkille pakotteita jo aiemmin sovittujen toimien lisäksi. EU on muun muassa leikannut Turkille suuntaamaansa rahoitusta.
 Erdogan uhannut avata rajan
 Kaiken rinnalle nousee lisäksi keskusteluun maahanmuutto. Turkki on ollut EU:lle tärkeä kumppani maahanmuuton hallinnassa, koska se on taloudellista tukea vastaan huolehtinut Syyriasta tulleista pakolaisista vuonna 2016 tehdyllä sopimuksella.
 Turkissa on noin neljä miljoonaa siirtolaista ja pakolaista, joista noin 3,6 miljoonaa on syyrialaisia. EU:n lupaamasta kuudesta miljardista eurosta noin 97 prosenttia on EU-lähteen mukaan jo ohjattu maahan turvapaikanhakijoiden auttamiseksi.
 EU pitää täysin hyväksymättömänä, että Turkin presidentti  Recep Tayyip Erdogan  on uhannut avata maan rajan pakolaisille, jos EU arvostelee sen hyökkäystä Syyriaan ja kutsuu sitä maahan tunkeutumiseksi.
 Turvapaikanhakijoita on tullut tänä vuonna Kreikan saarille viime vuosia enemmän. YK:n pakolaisjärjestön UNHCR:n mukaan tulijoita mereltä on ollut yli 38 000, mikä on joitain tuhansia enemmän kuin koko viime vuonna.
 Aiheesta lisää:
 Syyria siirtää joukkojaan pohjoiseen vastatakseen Turkin hyökkäykseen – USA ilmoitti aiemmin vetävänsä joukkoja maasta
 Turkin hyökkäys Syyriaan: Saksa jäädytti asevientiluvat Turkkiin, kurdit syyttävät Turkin liittolaisia siviilien tappamisesta
 Yhdysvallat varoittaa Turkkia hyvin voimakkaista pakoitteista, presidentti Erdoğan: "Emme lopeta koskaan" – lue perjantain päätapahtumat

EU:n ulkoministerit ottavat tänään kantaa Turkin hyökkäykseen Syyriassa


Summary: Hallitus kunnioittaa Budapestin asukkaiden päätöstä, sanoo pääministeripuolueen Fideszin edustaja.

Unkarissa oppositio ylsi paikallisvaaleissa yllätystulokseen, kun sen ehdokas  Gergerly Karacsony  suuntasi pääkaupunki Budapestin pormestarivaalin voittoon. Kyseessä oli myös ensimmäinen vaaleissa koettu takaisku maan pääministeri  Viktor Orbanille  sitten vuoden 2010, kun hän nousi valtaan.
 Orban muutti valtaan astuttuaan vaalien sääntöjä siten, että opposition on ollut entistä vaikeampaa pärjätä pääministeripuolue Fidesziä vastaan.
 Kun noin 89 prosenttia äänistä oli laskettu, oli Karacsony kerännyt niistä noin 50 prosenttia. Valtapuolue Fidesziä edustava istuva pormestari  Istvan Tarlos  oli puolestaan kerännyt 45 prosenttia äänistä. Pääministeri Orban tuki vuodesta 2010 Budapestin pormestarina toiminutta Tarlosia.
 Tarlos onnitteli 44-vuotiasta haastajaansa puhelimitse, kertoi Karacsonyn edustaja uutistoimisto AFP:lle.
 – Hallitus kunnioittaa Budapestin asukkaiden päätöstä, kommentoi puolestaan hallituksen edustaja paikalliselle medialle.
 Karacsony oli aiemmin verrannut Budapestin pormestarinvaaleja Istanbulin maaliskuisiin pormestarinvaaleihin. Kyseisissä pormestarivaaleissa oppositioehdokas  Ekrem Imamoglu  voitti Turkin presidentti  Recep Tayyip Erdoganin  tukeman ehdokkaan.
 Opposition yhteisehdokkaat ylsivät voittoon muuallakin
 Viime vuosina oppositiopuolueet eivät ole juuri onnistuneet horjuttamaan oikeistopopulistisen Fidesz-puolueen valtaa, mutta nyt riitaiset puolueet kykenivät joillakin alueilla sopimaan yhteisistä ehdokkaista.
 Punavihreää Dialogi-puoluetta edustava budapestilaisen Zuglon kaupunginosan johtaja Karacsony nousi "kapinaliikkeen" keulakuvaksi, kun hän voitti oppositiopuolueiden järjestämän esivalinnan yhteisestä pormestariehdokkaasta.
 Opposition yhteisiä ehdokkaita ylsi voittoon myös muualla kuin pääkaupungissa.
 – Nämä vaalit osoittavat, että opposition yhteistyö toimii. Oppositio sai parhaan tuloksensa vuosiin tällä uudella strategialla, kertoi analyytikko  Andras Biro-Nagy .
 Paikallisvaaleissa valittiin niin pormestareita kuin muitakin paikallistason päättäjiä seuraaviksi viideksi vuodeksi. Vaalit nähtiin testinä opposition uudelle strategialle, joka voisi tarjota keinon haastaa Orban maan seuraavissa parlamenttivaaleissa vuonna 2022.
 – Budapest on iso voitto, mutta läpimurto useissa muissakin kaupungeissa on yhtä tärkeää, Biro-Nagy sanoi.
 – Tämä on ensimmäinen halkeama Orbanin järjestelmässä, ja näyttää taatulta, että sama strategia jatkuu vuodelle 2020.

Unkarin pääministeri Orbanille takaisku: opposition ehdokas Karacsony voittoon Budapestin pormestarinvaaleissa


Summary: Ovensuukyselyiden mukaan Saied saa 72–77 prosenttia äänistä.

Riippumaton ja poliittisesti kokematon  Kais Saied  on saamassa murskavoiton Tunisian presidentinvaaleissa.
 Ovensuukyselyt ennakoivat hänelle 72–77 prosenttia äänistä, kun hänen vastaehdokkaansa mediamoguli  Nabil Karouin  äänisaalis jäisi 23–27 prosentin välille.
 Virallisia vaalien tuloksia odotetaan täksi päiväksi tai viimeistään tiistaiksi.
 Saied kiitti erityisesti nuoria äänestäjiään, joiden hän sanoi kääntäneen uuden sivun Tunisian historiassa.
 – Nuoret johtivat tätä kampanjaa ja minä olen vastuussa erityisesti heille, Saied sanoi.
 Nuorista 18–25 -vuotiaista 90 prosenttia äänesti Saiedia.
 61-vuotias Saied on poliittisesti riippumaton ja tulee politiikan ulkopuolelta. Vaaleissa hän sai kuitenkin tukea islamisteilta ja vasemmistolaisilta.
 Hänen takanaan on muun muassa islamistinen Ennahdha-puolue, joka oli viikko sitten järjestettyjen parlamenttivaalien voittaja.

Konservatiivinen professori Kais Saied on saamassa murskavoiton Tunisian presidentinvaaleissa


Ovensuukyselyiden mukaan konservatiivinen Laki ja oikeus -puolue on saamassa enemmistön Puolan parlamentin alahuoneeseen. Puolue on hallinnut maata vuodesta 2015 asti.
 Tutkimuslaitos Ipsosin mukaan puolue on saamassa lähes 44 prosenttia äänistä. Tällä puolue saisi 239 edustajaa parlamenttiin. Parlamentissa on yhteensä 460 edustajaa, joten tämä tarkoittaisi Laki ja oikeus -puolueelle ehdotonta enemmistöä.
 Puolueen puheenjohtaja  Jaroslaw Kaczynski   muistutti kuitenkin, että tulokset eivät vielä ole lopullisia. Virallisia tuloksia vaaleista odotetaan tiistaiksi.
 Enemmistö parlamentissa antaisi tälle kansallismieliselle oikeistopuolueelle vahvan mandaatin jatkaa kiistanalaisia uudistuksia muun muassa oikeuslaitoksen ja median suhteen.
 Oikeuslaitoksen itsenäisyys ja median valvominen ovat aiheuttaneet ongelmia EU:n kanssa. Unionin mukaan Puolan uudistukset murentavat oikeusvaltiota.
 – Puolan demokratia on vahva ja vakaa riippumatta poliittisista jännitteistä, kommentoi maan tilaa puolalainen Eurooppa-neuvoston puheenjohtaja  Donald Tusk .
 Lue lisää:
 Puolaa kulisseista johtava Kaczyński sättii Suomen tavoitetta sitoa EU-rahoitus oikeusvaltioperiaatteeseen –  "Haitaksi koko Euroopan unionille"

Puolassa hallitsevan puolueen Laki ja oikeus puheenjohtaja julisti puolueensa parlamenttivaalien voittajaksi


Summary: Pentutehtailuun on vaikeaa puuttua muun muassa siksi, että rekisteröimättömien koirien kasvattaminen ei ole Suomessa kiellettyä.

Tarjolla söpöjä ja kilttejä puhdasrotuisia pentuja. Myydään rekisteröimättöminä, koska halutaan luovuttaa vain kotikoiriksi, ei näyttelyesineiksi. Myöskään vanhempia ei ole rekisteröity.
 Tässä yksi kuvitteellinen, mutta tyypillinen pentutehtailijan jättämä ilmoitus.
 Usein pentutehtailijoiden jättämissä ilmoituksissa painotetaan sitä, että pennut ovat Suomessa, mutta ilmoitus on saatettu kirjoittaa huonolla suomen kielellä. Lisäksi myytäviä koiria ei ole rekisteröity ja jos asia ylipäätään ilmoituksessa kerrotaan, syyksi annetaan yleensä se, ettei rekisteröintiä koeta tarpeelliseksi.
 Noin puoli vuotta sitten oululainen  Miia Seppälä  alkoi panna merkille, että tämän tyylisiä ilmoituksia on toistuvasti  lemmikkienmyyntipalstalla Apulassa .
 Hänen huomionsa ilmoituksissa kiinnittivät toistuvat teemat ja rodut. Seppälä alkoi kerätä roduista listaa, johon hän teki merkinnän aina kun uskoi, että ilmoitus on pentutehtailijan jättämä. Tällä hetkellä listassa on esimerkiksi 42 chihuahuaa ja 25 amerikanpitbullterrieriä.
 Jos jutun alussa mainitut tyypilliset pentutehtailijan jättämän myynti-ilmoituksen merkit löytyvät ilmoituksesta, päätyy se Seppälän listalle.
 Puolen vuoden aikana epäilyttäviä ilmoituksia kertyi yli 300 pelkästään Apulasta.
 Lähes mitä vain voi myydä rotukoirana
 Chihuahua, saksanpaimenkoira, rottweiler ja amerikanpittbulterrieri.
 Nämä rodut toistuvat usein Miia Seppälän tekemässä listauksessa. Lisäksi listassa nousevat esille erilaiset sekarotuiset bull-koirat ja kääpiökoirasekoitukset.
 Seppälä uskoo, että juuri nämä rotukoirat ja sekarotuiset toistuvat listauksessa, koska ne ovat suosittuja.
 Chihuahuoita listalla on luultavasti myös rodun pienuuden vuoksi.
 – Se on maailman pienin koirarotu ja lähes jokainen tietää, millainen koira chihuahua on. Niitä on helppo salakuljettaa ja myydä.
 Tästä syystä pentutehtailijat suosivat usein pieniä rotuja.
 Myös amerikanpittbullterrieri on tällä hetkellä haluttu rotu ja niille on Suomessa kysyntää. Seppälä uskoo, että moni pentutehtailija käyttää amerikanpittbullterrieriä yleisnimityksenä monelle koiralle, sillä niistä ihmiset ovat valmiina pulittamaan sievoisia summia.
 – Kunhan pennut ovat isopäisiä, rungoltaan jämeriä ja niillä on lyhyt karva, voit myydä lähes mitä vain amerikanpittbullterrierinä, Seppälä sanoo.
 Listauksessa voi olla rehellisiäkin kasvattajia
 Miia Seppälä ei usko, että kaikki hänen listauksessaan olevat myyjät ovat pentutehtailijoita.
 Joukossa on luultavasti myös ihmisiä, jotka myyvät koiria vastuullisesti ja niitä, jotka myyvät vahinkopentuja. Tosin epäilyttävää on, jos samasta taloudesta tulee jatkuvasti vahinkopentuja. Kaikki eivät vain välttämättä hoksaa rekisteröidä kasvattamiaan koiria ja lisätä niistä kuvia ilmoitukseen.
 Listassa voi olla myös huijareita, jotka myyvät pentuja, joita ei koskaan ole ollut olemassa. He ottavat varausmaksun ja sen jälkeen katoavat. Näistä pennuista voi olla esimerkiksi netistä varastettuja kuvia ja videoita.
 Huijaaminen on helppoa
 Lemmikkienmyyntipalsta Apulassa koiria myyvän ei tarvitse olla tunnistettava, mikä tekee huijaamisesta helpompaa. Omalla nimellä ei tarvitse esiintyä, vaan koiria voi myydä esimerkiksi nimimerkillä Pentuja Pohjois-Pohjanmaalta.
 Pentutehtailijat ovat levittäytyneet toki myös muihin myyntikanaviin. Kennelliiton hallituksen varapuheenjohtaja  Tuula Laitisen  mukaan esimerkiksi Tori.fi:ssä ja Facebookissa on pentutehtailijoiden pentuja myytävänä. Tosin Facebookissa eläinten myynti on kielletty yhtiön säännöissä.
 Kun Seppälä oli tehnyt listaustaan kolme kuukautta, hän laittoi viestiä Apulaan ja kysyi heidän näkemystään epämääräisistä ilmoituksista. Vastausta ei koskaan kuulunut. Myöskään Yle ei tavoittanut Apulaa kommentoimaan asiaa.
 Seppälä on huomannut, että kuitenkin jotain Apulassa on tapahtunut.
 – Viimeisen kahden viikon aikana olen huomannut, että paperittomia pentuja on tullut paljon vähemmän Apulaan. En tiedä onko seurannallani ollut jotain merkitystä vai onko siellä otettu tiukempi seula.
 Vain vähän keinoja vaikuttaa
 Miia Seppälä ei usko, että pentutehtailu loppuu ikinä.
 Pentutehtailuun on tällä hetkellä kenenkään vaikeaa vaikuttaa muun muassa siksi, että rekisteröimättömän koiran kasvattaminen ei ole Suomessa kiellettyä.
 Seppälä uskoo, että tiedon levittäminen on konkreettisin asia, mitä yksittäinen ihminen voi tehdä. Sen vuoksi hän aikoo jatkaa listan keräämistä. Hän julkaisi keräämänsä listan Facebookissa. Postaus keräsi satoja kommentteja ja paljon kiitosta.
 – Tiedottamalla pentutehtailijoista voidaan auttaa ihmisiä ymmärtämään, etteivät pentutehtailijat aina myy koiria vain virolaisessa autotallissa.
 Pentutehtailua tapahtuu jatkuvasti myös Suomessa ja toiminta voi näyttää päällepäin hyvältä. Yksi Miia Seppälän koirista saattaakin olla suomalaisen pentutehtailun tulos.
 Miia Seppälä opiskelee Oulun yliopistossa germaanista filosofiaa. Sen ohella hän on tehnyt vapaaehtoistyötä eläinten parissa. Paulus Markkula / Yle
 Hän osti yhden koiristaan omien sanojensa mukaan tavallisen oloiselta perheeltä. Pentujen emällä alkoi kuitenkin olla ikää ja perheellä oli tarkoitus leikata narttu pentueen jälkeen. Samalla koiralla on kuitenkin teetetty tämän jälkeen pentuja.
 Seppälän koira on pysynyt terveenä. Kuitenkin samasta pentueesta yksi on jouduttu lopettamaan käytöshäiriöiden vuoksi ja myös osa muista pennuista on kärsinyt käytöshäiriöstä, kuten arkuudesta ja stressiherkkyydestä sekä allergioista.
 – Silti he jatkavat tätä, samalla nartulla ja samalla uroksella, vaikka koirien kohtalot ovat heillä tiedossa.
 Vinkkejä pentutehtailijan tunnistamiseen Monet pentutehtailijoiden jättämät ilmoitukset on kirjoitettu huonolla suomen kielellä. Osa ulkomaalaisista pentutehtailijoista kääntää ilmoitukset kääntäjän avulla. Pyydä myyjältä tämän henkilöllisyystodistus ja tarkista, että hänen puhelinnumeronsa löytyy numerotiedustelusta. Pentutehtailijat esiintyvät usein monilla eri nimillä ja käyttävät prepaid-liittymää. Yleensä hyvässä ilmoituksessa on kuvia ainakin pennuista. Jos olet ostamassa rotukoiraa, tarkista, että pennut vastaavat rodun kuvausta. Mikäli myyjä ei ole valmis näyttämään pentuja ja sen emää, voi kyseessä olla pentutehtailija. Käy katsomassa tulevaa perheenjäsentäsi useita kertoja. Pentutehtailijalla voi olla kiire myydä pentu eteenpäin. Kasvattajalta pentua voi joutua odottelemaan hyvinkin yli vuoden. Jos pentuja tai sen vanhempia ei ole rekisteröity, kannattaa koiran hankkimista tältä myyjältä miettiä kahdesti. Sekä puhdas- että sekarotuisia  koiria voi rekisteröidä . Pennun hinta ei aina kerro, että kyseessä olisi hämäräbisnes. Pentutehtailijat ovat röyhkeitä ja osa pyytää pennuista suuriakin summia.
 Myös Kennelliiton hallituksen varapuheenjohtaja Tuula Laitinen kokee, että tiedottaminen on Kennelliiton paras keino vaikuttaa asiaan.
 Kennelliitolla on kuitenkin erilaisia  suosituksia koirien astutuksesta .
 Kennelliitto muun muassa suosittelee, että narttuja käytetään jalostukseen vasta aikuisena, vähintään 2-vuotiaana. Lisäksi Kennelliitto ohjeistaa, että nartulla voidaan teettää enintään viisi pentuetta siten, että sen edellisestä penikoimisesta on pentueen syntyessä kulunut vähintään 10 kuukautta.
 Edellä mainitut ovat kuitenkin vain suosituksia. Laitinen kertoo, että Kennelliitossa on välillä pohdittu ohjeistuksen tiukentamisesta, mutta viime aikoina asia ei ole ollut esillä.
 Laitinen kertoo törmänneensä Facebookissa Miia Seppälän postaukseen. Hän uskoo listauksessa olevan useita pentutehtailijoiden koiria. Laitinen pitää Seppälän työtä hyödyllisenä.
 – Monella koiraa hankkivalla on vaaleanpunaiset lasit silmillä. Silloin ei näe mitään muuta kuin sen pennun ja hälytyskellot eivät soi. Osa ottaa ensimmäisen pennun, jonka saa, Laitinen sanoo.
 Apua uudesta eläinsuojelulaista?
 Laittoman koirabisneksen määrää on vaikea arvioida, sillä viranomaisten tietoon niistä tulee vain jäävuoren huippu.
 Ylen aikaisemmassa jutussa  kerrotaan, että kiinnijääneiden määrät liikkuvat sadoissa, bisneksestä saatavat rahat miljoonissa. Pelkästään  viranomaistoimilla pentutehtailua  ei saada kitkettyä.
 Sekä Miia Seppänen että Kennelliiton hallituksen varapuheenjohtaja Tuula Laitinen toivovat, että uusi eläinsuojelulaki hillitsisi pentutehtailijoita.
 Kauan ja hartaasti valmisteltu  uusi eläinsuojelulaki tyssäsi , kun maakuntauudistus kaatui keväällä. Yksi osa sitä on kissojen ja koirien pakollinen tunnistusmerkintä ja rekisteröinti, joiden tarkoitus on helpottaa eläimen taustan ja omistajan jäljittämistä.
 Maa- ja metsätalousministeriöstä kerrotaan, että lakiesitykseen tehdään maakuntauudistuksen kaatumisen ja uuden hallitusohjelman vuoksi joitain muutoksia. Tarkoitus on saada esitys mahdollisimman nopeasti uudestaan eduskunnan käsiteltäväksi.
 Mutta se, kenen tulee rekisteröidä koira, on vielä auki.
 Mikäli koirien kasvattajan tulee rekisteröidä pennut, on siitä hyötyä pentutehtailijoiden kiinni saamiseksi. Jos vastuu onkin koiran ostajalla, ei pentutehtailulle näy loppua.
 Keskustele aiheesta kello 22:een saakka!
 Lue seuraavaksi:
 Ylen selvitys: Lemmikkejä ammutaan, puukotetaan, kuristetaan ja jätetään heitteille – "Kaikilla ei tarvitse olla oikeutta lemmikkieläimeen"
 Pentutehtailija tuomittiin sakkoihin ja vankeuteen Helsingissä – koirat todettiin pian luovutuksen jälkeen vakavasti sairaiksi ja lopetettiin
 Docstop: Sairaan kaunis koira – Onko koirien jalostaminen ja pentutehtailu mennyt liian pitkälle?

Yhden naisen kapina pentutehtaita vastaan: Miia Seppälä listaa hämäriä myynti-ilmotuksia ja kertoo nyt, mistä tunnistaa pentutehtailijan


Summary: Polttoaineen hinnankorotuksista alkaneet mielenosoitukset ovat kestäneet jo lähes kaksi viikkoa.

Ecuadorissa presidentti  Lenin Moreno  on kertonut arvioivansa uudelleen päätöstä, joka poisti vuosikymmeniä voimassa olleet polttoaineen tukiaiset.
 Tuen poisto nosti polttoaineen hintaa 120 prosenttia ja on siirtynyt myös muihin kuluttajahintoihin. Tämä sai aikaan suuria mielenosoituksia ja mellakoita maan pääkaupungissa Quitossa sekä maan öljyntuotantoalueella.
 Mellakoihin on osallistunut runsaasti maan alkuperäiskansojen edustajia.
 Mies pakenee kyynelkaasusavua Quitossa Ecuadorissa 7. lokakuuta. Jose Jacome / EPA
 Mellakat johtivat siihen, että  maan hallitus joutui pakenemaan  pääkaupungista rauhallisemmalle paikkakunnalle.
 Moreno  määräsi eilen illalla Quitoon ulkonaliikkumiskiellon . Hän kertoi tänään, että sen myötä turvallisuustilanne pääkaupungissa on rauhoittunut.
 YK:n Ecuadorin toimisto kertoo Twitterissä, että neuvottelut hallituksen ja alkuperäiskansojen välillä alkavat kolmelta iltapäivällä paikallista aikaa.
 Polttoainetukien lopettaminen on osa hallituksen ja Kansainvälisen valuuttarahaston IMF:n maaliskuussa tekemää lainasopimusta.
 Hallitus on subventoinut polttoaineen hintoja 1,3 miljardilla dollarilla vuosittain. Tuen poistamisen ansiosta valtio sai IMF:ltä yli neljän miljardin dollarin lainan.
 Mielenosoituksissa on kuollut kuusi ihmistä ja noin 2 000 on loukkaantunut tai pidätetty.
 Savu nousee Yleisen valvontatoimiston rakennuksen takaa, kun mielenosoittajat ovat tunkeutuneet sisään rakennukseen lauantaina 12. lokakuuta 2019. Rodrigo Buendia / AFP

Taipuuko Ecuadorin presidentti mielenosoittajien vaatimuksiin? Lupasi arvioida uudelleen päätöstä bensan hinnan nostamisesta


Summary: Muotisuunnittelija, kulttuurivieras Rolf Ekroth pitää kohun keskelle joutunutta Aalto-yliopiston muotikoulun opettajaa Tuomas Laitista elämänsä tärkeimpänä suunnannäyttäjänä.

Rolf Ekroth  oli viime talvena käännekohdassa. Ekrothia, 38, pidetään yhtenä Suomen lupaavimmista uuden polven muotisuunnittelijoista, ja häneltä odotetaan kansainvälistä menestystä.
 Ekroth seisoi tiimeineen omalla osastollaan firenzeläisen palatsin salissa Italiassa ja jännitti, miten paljon sinne saapuisi kutsuvieraita. Täällä hänet punnittaisiin muotisuunnittelijana.
 Pelissä oli kaksi omaa ensimallistoa, ja Pitti Uomoon, maailman merkittävimpään miesten muodin tapahtumaan saapuvat kaikki alan tärkeimmät vallankäyttäjät.
 Ekroth oli pukeutunut vaaleanharmaaseen huppariin ja mustaan roikkuvaan paitaan. Päässä hänellä oli harmaa lippis. Osastolla pauhasi tekno, ja Ekrothin suunnittelemiin löysiin, urheilullisiin vaatteisiin pukeutuneet mallit pelasivat salissa näytöksenomaisesti pöytälätkää.
 Suomalaissuunnittelija odotti paikalle 300 vierasta, mutta heitä tuli tuplasti enemmän. Ja pian paikalle saapui myös brittiläinen  Suzy Menkes , 75. Hän on yksi muotimaailman vaikutusvaltaisimpia kriitikoita, ja hiljaisuus laskeutuu, kun Menkes tulee paikalle.
 Muotisuunnittelijat toivovat, että Menkes pysähtyisi juttelemaan juuri heidän kohdallaan, ja nostaisi juuri heidät parrasvaloihin. Menkes on seurannut muotia 1960-luvun lopulta lähtien.
 Kun pelätty kriitikko ilmestyi suomalaisten näköpiiriin, Ekrothin tiimi pudotti taustamusiikin alas ja kaikki antoivat tietä ikoniselle hahmolle.
 – Näytti siltä kuin Mooses olisi jakanut veden, Ekroth sanoo.
 Rolf Ekrothin osastolla Pitti Uomo -messuilla Italiassa pääsi pelaamaan pöytälätkää. Rolf Ekrothin arkisto
 "Vihaan unisex-asuja"
 Ekroth ja Menkes olivat tavanneet pikaisesti jo vuotta aiemmin samoilla Pitti Uomo -muotimessuilla, mutta silloin Menkes etsi juttuunsa unisex-asuja. Niitä Ekrothilla ei ollut, ja oli vähällä, ettei hän sanonut sitä rumasti ääneen.
 Ekroth ei välitä tippaakaan unisex-asuista. Hän vihaa koko ajatusta siitä, että miehet ja naiset pukeutuisivat samoihin vaatteisiin.
 – Sen sijaan ylisuuriin ja isoihin vaatteisiin pukeutuminen on aina viehättänyt minua. Se oli 90-luvulla vahva osa myös tyttöystävieni ja kavereitteni pukeutumista.
 Menkes muisti Ekrothin vuodentakaisilta miesten messuilta, ja nyt hän jäi juttelemaan 15 minuutiksi suomalaisen kanssa. Ekroth pääsi esittelemään molemmat mallistonsa. Toinen kantaa hänen nimeään ja toinen on uudelleen käyttöön otettu vaatemerkki Terinit.
 Lopuksi otettiin selfiet, ja pian Voguen toimittaja soitti suomalaissuunnittelijalle Yhdysvalloista. Ekrothista haluttiin tehdä juttu: “Nouseva suomalainen onnistuu hienosti kahdella ensimallistolla”, Vogue otsikoi.
 Ekrothin askeleet olivat keveät, kun hän lähti tiiminsä kanssa Firenzen yöhön kilistelemään laseja onnistuneen lanseerauksen ja kansainvälisen mediahuomion jälkeen.
 – Kyllä se tuntui pieneltä voitonjuhlalta, Ekroth muistelee.
 Hänelle kahden oman malliston synnyttäminen oli ollut hengissäselviytymiskamppailu. Ja Pitti Uomoa edeltävä syksy maailman kiireisin.
 Puolessa vuodessa piti aloittaa kaksi vaatemerkkiä tyhjästä. Ekrothin tiimiltä puuttuivat tehtaat, kankaat ja agentit.
 – Siinä ei ehtinyt kovin paljon miettiä epäonnistumista.
 Uusien vaatemerkkien lanseeraaminen on riskibisnestä, ja monilta aloittelevilta vaatemerkeiltä loppuvat rahat ennen aikojaan.
 Oma mallisto kulkee päällä. Henrietta Hassinen / Yle
 Pokeri vei rahat
 Ennen kuin Ekroth innostui muodista, hän ehti hävitä kaikki rahansa pokerissa.
 Alun perin Ekroth opiskeli yliopistossa sosiaalialalle. Jo työharjoittelussa hän ymmärsi, että oli valinnut väärän ammatin.
 Kesken jääneitä yliopisto-opintoja seurasivat erilaiset myyntityöt ja näköalattomuus. Ekrothista tuntui, että muut menivät eteenpäin, mutta hänen elämänsä pyöri paikallaan.
 Seurassa Ekroth peitteli helposti epävarmuuttaan ilkeilemällä muille. Nyt hänestä tuntuu, ettei hän enää tunnista entistä itseään. Ekroth vaikuttaa ennen kaikkea sympaattiselta.
 – Muistan miltä se tuntui, kun elämässä ei ollut mitään, minkä takia nousta aamulla sängystä ylös.
 Nyt Ekroth ajattelee, että melkein kymmenen vuotta elämästä valui hukkaan. Ikävuodet 20–30 välillä. Ekroth kokeili myös elättää itsensä pokeriammattilaisena, mutta ura päättyi huonosti.
 Hän “katkesi” parin vuoden aikana 20 kertaa, eli menetti kerta toisensa jälkeen kaikki voittorahansa.
 Kun voittoputki oli päällä, Ekroth saattoi tuntea itsensä puolijumalaksi. Adrenaliini kohisi suonissa, ja Ekrothista tuntui, että hän hallitsi toisten ihmisten mieliä. Pian hänestä tulisi miljonääri.
 – Pää ei lopulta kestänyt. Häviö otti niin koville, että nostin panoksia ja unohdin tason, jolla minun olisi pitänyt pelata, Ekroth muistelee.
 Ja sitä myöten katosivat myös rahat.
 Tuleva muotisuunnittelija joutui lopulta katsomaan itseään peilistä. Kysymään itseltään, miksi hän antaa tunteilleen pelaamisessa niin paljon valtaa.
 Ekroth oli masentunut, surullinen ja vihainen itselleen. Hän etsi apua, ja löysi psykologista keskustelukumppanin. Pikkuhiljaa alkoi selvitä, että vaatteista voisi tulla Ekrothin suunta elämässä. Ainakin alaa kannattaisi kokeilla, sillä Ekroth oli ollut aina kiinnostunut vaatteista.
 Hän ilmoittautui Vantaan aikuisopiston ompelukurssille ja osti viimeisillä rahoillaan ompelukoneen.
 Kurssilla ikäihmisistä koostuva naisryhmä otti jännityksestä kalpean Ekrothin avosylin vastaan. Kylmä hiki pukkasi päälle, kun Ekroth astui luokkaan. Osa kavereista naureskeli ompeluinnostukselle Ekrothin selän takana.
 – Ei heitä voi syyttää siitä. Olin yrittänyt siihen mennessä jo niin montaa eri alaa. Kaikki ovat myöhemmin olleet todella kannustavia ja aidosti iloisia puolestani.
 Uusien vaatemerkkien lanseeraaminen on riskibisnestä. Ekroth suunnittelee muiden rahoilla, ja onnistumisen paineet ovat kovat.  Henrietta Hassinen / Yle
 Muoti pelasti Ekrothin
 Ekroth on Aalto-yliopiston muotikoulun kasvatti. Sinne hän pääsi toisella yrittämällä vuonna 2012 opiskeltuaan vuoden Lahden muotoiluinstituutissa.
 Sitä ennen hän oli käynyt Helsingin palvelualojen oppilaitoksen vaatetusompelulinjan. Sinne hän haki aikuisopiston ompelukurssin jälkeen.
 Vasta Aallossa Ekrothista tuntui, että hän oli oikeassa paikassa.
 Koulussa oli hype päällä, kun Ekroth aloitti opiskelunsa.  Siiri Raasakka ,  Tiia Sirén  ja  Elina Laitinen  olivat voittaneet kaikkien yllätykseksi alkuvuonna ranskalaisen Hyéresin muotikilpailun pääpalkinnon, ja tunnelma oli koulussa katossa.
 Ekroth kertoo, miten Hyèresissä voittaneen trion menestys sai myös hänet uskomaan itseensä opiskelujen alussa.
 Vaatesuunnittelun lehtori ja muotisuunnittelija  Tuomas Laitinen  oli kannustanut naisia osallistumaan kisaan.
 Ja juuri Laitinen sai hiljan julkisuudessa ristiriitaisen henkilön maineen, kun tutkivaan journalismiin erikoistunut  Long Play -julkaisu  kertoi hänen epäasiallisesta käytöksestään muodin koulutusohjelmassa.
 – En tunnista Laitista sellaisena, kuin Long Play häntä kuvailee, mutta en halua mitätöidä toisten opiskelijoiden Laitista kohtaan kokemia tunteita, Ekroth sanoo.
 Laitisen nimi toistuu Ekrothin puheissa useaan otteeseen, ja Ekroth puhuu hänestä kunnioituksella. Pian tulee selväksi, että Laitinen on ollut Ekrothin merkittävin sparraaja. Ja on sitä yhä.
 Ekroth kysyy edelleen Laitisen mielipidettä uusiin ideoihinsa, ja Laitinen on tukenut Ekrothia tämän kansainvälisissä projekteissa.
 – Luulen, että sain koulussa Laitiselta saman huomion kuin muut opiskelijat.
 Hän painottaa, että Aallon muotikoulu on ollut Ekrothin elämän paras asia. Ja siitä saa kiittää Ekrothin mukaan Laitista.
 – Aalto-yliopiston muotikoulu antoi minulle täysin uuden mahdollisuuden elämään, Ekroth toteaa.
 Maailmalla pitää breikata omalla mallistolla. Ekrothia ajaa eteenpäin kilpailuvietti. Henrietta Hassinen / Yle
 "En suostu häviämään"
 Ekrothia ohjaa kilpailuvietti, eikä hän suostu häviämään. Siitä huolimatta hän kertoo pettyvänsä aina, koska omat odotukset asioiden edessä ovat niin korkealla.
 Ekrothin isä opetti, ettei pettymystä kannata jäädä murehtimaan, vaan sen syistä pitää yrittää ottaa opikseen.
 – Olen aina kaivannut sitä, ettei minua säälitä. Muuten lähden sille polulle ja säälin itseäni loppuelämäni, Ekroth sanoo.
 Tyytymättömyyden tunne tuli tutuksi jo Aallossa, kun Ekroth kilpaili huomiosta muutaman kymmenen muun opiskelijan malliston kanssa.
 – Olin koulussa mustasukkainen siitä, miten taitavia ja lahjakkaita toiset olivat.
 Nyt hän käy samaa kisaa kansainvälisesti tunnettujen muotitalojen kanssa. Viime kesänä Milanon muotimessuilla samasta huomiosta kilpailivat italialaiset muotimerkit Sunnei, MSGM ja Prada.
 Ekroth kertoo, että jokaisen oman uuden malliston lanseeraamisen jälkeen iskee pettymys. Jälkeenpäin ne ovat tuntuneet Ekrothista todella huonoilta.
 – Siitä tulee sellainen outo häpeän tunne. Että annoinko minä todella kaikkeni tähän juttuun.
 Suunnittelu on häviävän pieni osa Ekrothin työtä. Päivät täyttyvät "miljoonalla" muulla muotibisnekseen liittyvällä asialla. Japanilainen erikoiskangas testissä. Henrietta Hassinen / Yle
 Elämänohjeita jenkkifudiksesta
 Työntäyteisen elämän ja tunnemyrskyjen vastapainona Ekroth katsoo anime-sarjoja ja amerikkalaista jalkapalloa. Juoksee ja pyöräilee.
 Hän kertoo olevansa suuri  Tom Brady  -fani ja kannattavansa tämän joukkuetta New England Patriotsia. Yhdysvaltalaista Bradya pidetään yhtenä kaikkien aikojen parhaista pelinrakentajista. Ekroth kertoo olevansa kiinnostunut niistä elämänopetuksista, joita Bradylta saa.
 – On kiva seurata ihmisiä, jotka ovat menestyneet, vaikka heiltä ei ehkä odotettu sitä, Ekroth sanoo.
 Kaikista vastoinkäymisistä ja kielteisistä tunteista huolimatta Ekroth yrittää olla hyväntuulinen, ja sitä hän on haastattelussa, mutta kyynisyys on alkanut saada myös hänestä otetta ja se harmittaa.
 Ekroth miettii, voisiko siitä päästä eroon tiedostamalla asian.
 Aallossa ensimmäisen vuosikurssin opiskelijana vuonna 2012 hän kiinnitti huomionsa siihen, miten kaikki valittivat koko ajan kaikesta muotialalla.
 Nyt hän on jäänyt siitä itse kiinni. Ja Ekrothin vanhemmat ovat saaneet poikansa valittamisesta osansa.
 – Olen nyt seitsemän vuotta myöhemmin opiskelun alkamisesta se sama tyyppi, jota silloin inhosin.
 Jotain on vielä toisin. Ekroth ei pukeudu koko ajan mustaan.
 Se on muotisuunnittelijan univormun väri.

Muotiraamattu Vogue innostui suomalaismiehestä, joka löysi itsensä mummojen ompelukurssilla – Rolf Ekroth on muodin suuri lupaus


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Muotisuunnittelija Rolf Ekroth puolustaa Tuomas Laitista
 Muotisuunnittelija, kulttuurivieras  Rolf Ekroth  kehuu Aalto-yliopiston muotikoulun opettajaa  Tuomas Laitista   elämänsä tärkeimmäksi tukijaksi . Laitinen joutui hiljan kohun keskelle, kun Long Play -julkaisu kertoi Laitisen epäasiallisesta käytöksestä. Ekrothia pidetään yhtenä Suomi-muodin kansainvälisistä lupauksista.
 Miia Seppälä listaa hämäriä koirien myynti-ilmotuksia ja kertoo nyt, mistä tunnistaa pentutehtailijan
 Miia Seppälällä on kolme sekarotuista koiraa. Paulus Markkula / Yle
 Pentutehtailu on edelleen yleinen hämäräbisnes sekä Suomessa että ulkomailla. Siihen on vaikeaa puuttua muun muassa siksi, että rekisteröimättömien koirien kasvattaminen ei ole Suomessa kiellettyä. Koiraharrastaja  Miia Seppälä   otti härkää sarvista , keräsi puolen vuoden ajan listaa epämääräisistä koirien myynti-ilmoituksista ja julkaisi sen somessa. Hän kokee, että tällä hetkellä tiedon levittäminen on ainoa keino saada pentutehtailijat kuriin.
 Kannabiksesta kärähtänyt kuski ei enää välttämättä ole rattijuoppo
 Lain tulkinta on muuttunut kannabiksesta kärähtäneiden kuskien kohdalla. Eveliina Matikainen / Yle
 Kannabiksen käytöstä kiinni jäänyt autokuski  ei enää automaattisesti saa rattijuopumustuomiota . Ennen kannabista käyttänyt saattoi saada rattijuopumustuomion, vaikka käytöstä olisi kulunut useita päiviä. Uuden käytännön mukaan tuomio tulee käytännössä silloin, kun auton rattiin on tartuttu vain tuntien sisällä käytöstä. Laki siis kohtelee pössyttelijöitä aiempaa lempeämmin. Mistä tämä johtuu?
 Ecuadorin mellakat jatkuivat hyökkäyksellä tv-asemalle
 Alkuperäiskansojen liikehdinnästä alkaneet mielenosoitukset jatkuivat lauantaina pääkaupunki Quitossa. Jose Jacome / EPA
 Ecuadorissa mellakat ovat jatkuneet  siitä huolimatta, että presidentti  Lenín Moreno  määräsi lauantai-iltana Suomen aikaa maan pääkaupunkiin Quitoon ulkonaliikkumiskiellon. Moreno komensi armeijan pitämään järjestystä pääkaupungissa, jossa on ollut jo lähes kahden viikon ajan väkivaltaisiksi kärjistyneitä mielenosoituksia polttoaineiden hinnankorotuksia vastaan. Mielenosoittajat hyökkäsivät tv-asemalle sekä paikallisen sanomalehden toimitukseen Quitossa. Hyökkääjät heittivät polttopulloja rakennuksia kohti sekä tuhosivat autoja.
 Aamu on märkä, iltapäivällä helpottaa
 Ilmatieteen laitos
 Tähän sunnuntaihin herätään monin paikoin kosteaan keliin. Etelä-Suomen yli on yön aikana liikkunut runsaita sateita, paikoin on satanut jopa 30 millimetriä vettä. Iltapäivällä sateet painottuvat Suomen itäosiin, mutta etelässäkin tulee paikoin kuuroja. Pohjoisessa tulee päivän aikana tihkua ja paikoin heikosti lunta. Myös länteen liikkuu uusia, hajanaisia sateita, mutta yleisesti sää on melko poutaista ja pilvistä. Lue säästä lisää  Ylen sääsivuilta .

Herätys: Muotisuunnittelija puolustaa Tuomas Laitista, kannabiskuski ei välttämättä ole rattijuoppo ja Ecuadorissa tapahtumarikas mellakkayö


Torstaista alkaen riehuneiden maastopalojen sammutustyöt ovat edistyneet Kaliforniassa Yhdysvalloissa. Evakuointikehotukset on poistettu, ja palojen uhkaaman alueen asukkaat pääsevät palaamaan koteihinsa.
 Palot syttyivät osavaltion eteläosissa torstaiyönä ja yltyivät pian hallitsemattomiksi. Kuivuus ja voimakkaat tuulet edistivät niiden leviämistä.
 Kalifornian suurimmassa kaupungissa Los Angelesissa ilmanlaatu heikkeni maastopalojen myötä,  Los Angeles Times -sanomalehti raportoi.
 Lehden mukaan paloista on nyt hallinnassa noin kolmannes.
 100 000 ihmistä joutui jättämään kotinsa palojen vuoksi. Useita tärkeitä moottoriteitä sekä kouluja ja yrityksiä jouduttiin sulkemaan.
 Ainakin kahden ihmisen tiedetään kuolleen palojen yhteydessä. Lukuisia rakennuksia on tuhoutunut.
 Voimakkaimmillaan maastopalot olivat San Fernandon laaksossa lähellä Los Angelesia. Sammutustöissä on ollut mukana noin 1 000 palomiestä sekä helikoptereita ja lentokoneita.

Kalifornian maastopalot laantumassa, evakuointikehotukset poistettu


Summary: Kuvernööri Gavin Newsom allekirjoitti samalla myös muita eläinten oikeuksia parantavia lakeja.

Kalifornia on päättänyt kieltää uusien turkistuotteiden tuotannon ja myynnin vuodesta 2023 lähtien. Siitä tulee Yhdysvaltain ensimmäinen osavaltio, joka kieltää turkisbisneksen koko osavaltion laajuisesti. Kuvernööri  Gavin Newsom  allekirjoitti uuden lain lauantaina. Asiasta uutisoivat muun muassa  San Francisco Chronicle  ja  Reuters .
 Newsom on kutsunut kieltoa "yhdeksi Yhdysvaltain historian vahvimmista eläinsuojelulaeista".
 Käytettyjä turkiksia ja alkuperäiskansojen keskuudessa hengelliseen ja kulttuurisiin tarkoitukseen käytettäviä tuotteita voi myydä jatkossakin vapaasti. Laki ei koske myöskään esimerkiksi nahkaa tai täytettyjä eläimiä.
 Jos lain rikkomisesta jää kiinni, joutuu maksamaan 500–1000 dollarin sakot yhtä turkistuotetta kohti.
 Kansainväliset eläinoikeusjärjestöt ovat ottaneet uutisen vastaan innolla. The Humane Society of the United States juhli Twitterissä "voittoa".
 Myös suomalaiset  Finland Fur Animal Save  ja Oikeutta eläimille ovat kertoneet iloitsevansa Kalifornian päätöksestä.
 Fur Information Council of American tiedottaja  Keith Kaplan   kritisoi  kieltoa aikaisemmin. Hänen mukaansa se on osa "radikaalia vegaaniagendaa, jolle turkiskielto on vain ensimmäinen askel kohti muita asuste- ja ruoka-ainekieltoja".
 Newsom allekirjoitti myös muita eläinten oikeuksien parantamista tavoittelevia lakeja. Ne muun muassa kieltävät elefanttien, karhujen ja muiden villieläimien näyttelyn kalifornialaisissa sirkuksissa ja ilveksen metsästämisen trofeeksi eli metsästysmuistoksi.
 Myös esimerkiksi New Yorkin osavaltio on  suunnitellut turkisbisneksen kieltoa . Aiemmin turkismyynti on kielletty jo monissa Kalifornian kaupungeissa, muun muassa Los Angelesissa ja San Franciscossa.
 Voit keskustella aiheesta kello 22 saakka.
 Jutun otsikkoa muokattu kello 11.27: Poistettu otsikosta sana "kokonaan", koska käytettyjen turkisten ja alkuperäiskansojen kulttuurituotteiden myyntiä ei rajoiteta.

Kalifornia kieltää Yhdysvaltojen ensimmäisenä osavaltiona eläinperäisten turkistuotteiden tuotannon ja myynnin


Summary: Marjatestissä on 15 kotimaista marjaa, joista osa on myrkyllisiä ja osa syötäviä.

Marjastuskausi on päättymässä. Kotimaisten metsämarjojen sato on jäämässä tänä vuonna huonoksi, kerrotaan Luonnonvarakeskuksesta (Luke). Erityisesti mustikan ja hillan sato oli koko maassa surkea.
 – Puolukkaa saatiin kohtuullisesti Oulu-Kajaanin eteläpuolelta, mutta sitä pohjoisempana puolukkasatokin oli huono, kertoo erikoistutkija  Rainer Peltola  Lukelta.
 Kulunut kesä oli marjojen kannalta vielä heikompi kuin viime vuosi, sillä kuivuus rokotti marjasatoa erittäin paljon.
 Marjoja poimitaan nykyisin enemmän kuin aikoihin, Luken mukaan peräti joka toinen suomalainen marjastaa. Marjat ovat superruokaa ja merkittävä lisä kotitalouksien ruoassa. Lisäksi ne ovat yhä suurempi osa elinkeinotoimintaa.
 Suomesta löytyy myös myrkyllisiä marjoja ja osa niistä on jopa tappavan myrkyllisiä. Vaaratilanteiden välttämiseksi onkin tärkeää osata tunnistaa myrkylliset marjat.
 Lasten myrkytystapaukset ovat pääosin tapaturmaisia maisteluja kerrotaan Päivystystalolta. Aikuisten kohdalla on useammin kyse siitä, että kasvia on syöty reilusti esimerkiksi villiyrttinä, jolloin myrkytysoireet ovat todennäköisempiä ja vakavampia.
 Mikäli marjojen syönnistä tulee myrkytysoireita, on hyvä yrittää tunnistaa mitä marjaa on syönyt, varsinkin jos on nauttinut marjoja suuria määriä.
 Jos epäilet myrkytystä, tyhjennä ja huuhtele suu. Ota nopeasti lääkehiiltä esimerkiksi nesteeseen sekoitettuna. Lääkehiili estää myrkyllisten aineiden imeytymistä vatsalaukkuun. Soita tarpeen vaatiessa Myrkytystietokeskukseen saadaksesi tarkempia ohjeita: 09 471 977 (24h).
 Myrkkymarjojen aiheuttamat kuolemantapaukset ovat Suomessa erittäin harvinaisia. Myrkytystietokeskuksesta anestesiologian ja tehohoidon erikoislääkäri  Maria Kaista  kertoo, ettei 50 vuoteen ole tullut tietoon yhtään myrkyllisistä marjoista aiheutunutta kuolemantapausta tai edes vakavampaa sisäelinvauriota. Suomalaisilla on hänen mukaansa hyvä perinnetieto marjoista.
 Testaa, kuinka hyvin tunnet suomalaisia myrkyllisiä ja syötäviä marjoja. Vastaukset on tarkistanut yliopiston bio- ja ympäristötieteiden asiantuntija. Vastausten lähteenä on käytetty  Luontoon.fi-sivustoa ,  LuontoPorttia ,  Kekkilää  sekä  Suomalainen Taimi.fi -sivustoa .

50 vuoteen kukaan ei ole tiettävästi kuollut Suomessa myrkkymarjoihin – mutta osaatko sinä tunnistaa myrkylliset marjat?


Summary: Vuosittain noin satatuhatta ranskalaista muuttaa kaupungista maalle. Kaupungistuminen on pysähtynyt ensi kertaa sitten 1940-luvun lopun.

VIEUSSAN  Lounais-Ranskan vuoristoisella ylängöllä kuulee vain eläinten ääniä ja tuulen huminaa.
 Ruohikossa tepastelee ääntään availeva kukko, ja sää on kirpakan raikas. Vanhemmat  Sandra  ja  Kiêt Dao  hoitavat isoa kasvimaata ja heidän seitsemänvuotias poikansa  Dalai  potkii pihalla jalkapalloa. Jaloissa pyörii kaksi isoa ja innokasta koiraa.
 Pariisilaisperhe muutti kaupungin kuhinasta tänne Haut-Languedocin alueelle, koska halusi elää lähempänä luontoa. Haave oli kypsynyt mielessä pitkään, mutta itse lähtöpäätös syntyi lopulta nopeasti.
 – Lähdimme Pariisista aikanaan ilman tarkkaa määränpäätä. Pakkasimme tavarat pakettiautoon ja päätimme vain lähteä, muistelee Sandra Dao.
 Muutto oli mahdollinen, koska molemmat työskentelivät yksityisyrittäjinä, ja rahaa oli hieman säästössä.
 Daot suuntasivat pakettiautollaan kohti etelää. Haut-Languedocin alue oli pariskunnalle entuudestaan tuttu, sillä he olivat vierailleet siellä usein. Tällä kertaa tarkoituksena oli löytää unelmien asuinpaikka.
 Sopiva tontti löytyi yllättävän nopeasti, muutamassa viikossa. Pienen Vieussanin kylän laitamilla kilometrin korkeudessa oli myytävänä vanhan talon raunio, jonka isoilta tiluksilta aukesi kaunis näkymä yli jylhän vuoristomaiseman. Pariskunta ihastui paikkaan heti, vaikkei talonraadossa ollut edes kattoa.
 Vieussanin kylässä on noin 300 asukasta. Juha Nurminen
 – Se oli rakkautta ensi silmäyksellä. Paikka oli raivaamaton, mutta upea, Sandra Dao kertoo.
 Sandra ja Kiêt Dao ryhtyivät kunnostustöihin, jotka tarkoittivat käytännössä koko talon rakentamista uudelleen. Väliaikaiseksi asumukseksi he pystyttivät tontille pyöreän paimentolaismajan eli jurtan. Perhe asui siinä lähes vuoden ilman sähköä ja juoksevaa vettä.
 – Se oli raju muutos, mutta samalla varsin maaginen kokemus. Oli aika huikeaa asua yhtäkkiä keskellä täydellistä hiljaisuutta ja hoitaa askareet kynttilänvalossa, Kiêt Dao toteaa.
 Jurtta-aikana syntyi myös pariskunnan Dalai-poika. Miten askeettisissa oloissa asuminen onnistui pienen vauvan kanssa?
 – Se oli itse asiassa yllättävän helppoa. Pieni lapsi ei vielä tarvitse suurta määrää mukavuuksia tai tilaa, Sandra Dao sanoo.
 Dalai-poika käy koulussa 15 kilometrin ajomatkan päässä. Juha Nurminen
 Oli muuttamisessa kuitenkin hankaluutensa.  Moni käytännön asia piti opetella kantapään kautta, sillä pariskunnalla ei ollut juuri remonttikokemusta. Sää vuoristossa on oikukas, ja kuivuus sekä kova tuuli koettelivat puutarhan ensimmäisiä viljelykokeiluja.
 Luonto näytti myös hurjat puolensa. Perhe muistelee, kuinka ensimmäisenä talvena iski kova myrsky.
 – Asuimme tuolloin vielä jurtassa, joka ei ollut kovin tukevaa tekoa. Pelkäsimme ihan tosissamme, kun tavaroita rupesi lentelemään ympäriinsä, Sandra Dao muistelee.
 Onneksi Vieussanin kylässä tunnettiin jo ylängölle muuttanut pariisilaisperhe. Paikkakuntalaiset ajoivat työkaluineen nopeasti apuun, eikä koko jurtta lähtenyt myrskytuulten mukana taivaalle.
 Jurtta toimii nykyään vuokramökkinä ja kurssikeskuksena. Juha Nurminen
 Jurtta on yhä pystyssä pihamaalla, mutta nykyään sitä käytetään vierasmökkinä ja opetustilana. Daot opettavat meditaatiota ja kiinalaista Qicong-liikuntaa, ja pyöreä paimentolaismaja sopii erilaisten kurssien järjestämiseen. Tuloja tulee myös majoitustoiminnasta. Pariskunnan mukaan Airbnb-turistit ovat varsin ihastuneita eksoottiseen yöpymispaikkaan.
 Elämä on toki myös Pariisia halvempaa, koska etenkin asumisen kulut ovat vähäiset.
 Kaksikerroksinen kivitalo lämpiää puilla eikä se syrjäisen sijaintinsa takia kuulu vesijohto- tai sähköverkkoon.
 Talossa on kuitenkin sähköt ja suihku, sillä Daon perhe on energian suhteen omavarainen: pihamaalla on aurinkopaneeleita ja pesuvesi kerätään sadevedestä. Trooppisen lämpimistä kylpyhetkistä on silti turha haaveilla, sillä vettä ei riitä haaskattavaksi. Kaikki juomavesi haetaan läheisestä vuoristolähteestä.
 – Pyrimme elämään luontoa kunnioittaen, mutta elämämme täällä on pakostakin aika ekologista, Kiêt Dao sanoo.
 Kesäisin perhe käyttää ulkosuihkua, joka toimii sadevedellä. Juha Nurminen
 Yhä useampi ranskalainen haaveilee  elävänsä kuten Daon perhe: lähellä luontoa.
 Tutkimuslaitos Ifopin huhtikuussa 2019 tekemän tutkimuksen mukaan  lähes 60 prosenttia ranskalaisista kaupunkilaisista haaveilee muutosta maalle.
 Heistä osa päätyy toteuttamaan haaveensa:  vuosittain noin satatuhatta ranskalaista muuttaa kaupungeista maaseudulle . Samalla kaupungistumisen tahti on pysähtynyt, ensimmäistä kertaa sitten 1940-luvun lopun. Kaupungeissa asuu yhä kolme neljäsosaa ranskalaisista, mutta viime vuosina väestö on kasvanut samaa tahtia sekä maaseudulla että kaupungeissa.
 Pääkaupungin Pariisin tilanne on paljonpuhuva. Valon kaupungin asukasmäärä on kääntynyt viime vuosina laskuun, ja pienenee tällä hetkellä noin 12 000 asukkaan vuosivauhtia.
 Syynä on etenkin asuntojen kalleus. Vuokra-asuntoja riittää vain osalle halukkaista, ja siistien perheasuntojen vuokrat nousevat helposti useisiin tuhansiin. Ostaminen ei ole sekään tavallisille keskituloisille enää mahdollista, sillä  pariisilaisasuntojen keskimääräinen neliöhinta ylitti elokuussa 2019 kymmenentuhannen euron haamurajan .
 Niinpä etenkin lapsiperheet ja nuoret aikuiset kaikkoavat kaupungista. Suurin osa pariisilaisista muuttaa lähiöihin tai keskisuuriin ranskalaiskaupunkeihin, kuten Lyoniin, Toulouseen ja Bordeaux’hon. Lähtijöiden joukossa on kuitenkin myös Daojen tapaisia perheitä, jotka pyyhkivät kaupungin pölyt lopullisesti jaloistaan.
 Vieussanin pikkukylässä ilmiö  on pantu viime vuosina merkille. Vuoristoisiin maisemiin on muuttanut etenkin lisää lapsiperheitä – itse asiassa niin paljon, että lähikouluihin on jouduttu perustamaan uusia luokkia.
 – Kylään on myös perustettu oma jalkapallojoukkue, jossa pelaa yksitoista täkäläistä nuorta. Moista ei ole nähty vuosikymmeniin, kertoo paikallinen ravintoloitsija  Rik Kat .
 Vieussanin kylässä pitkään asunut ravintoloitsija Rik Kat arvostaa etenkin puhdasta vuoristoilmaa. Juha Nurminen
 Kat kertoo asuneensa paikkakunnalla pitkään: hän muutti Vieussanin kylään Hollannista 25 vuotta sitten. Hän ihastui paikan kauniiseen luontoon ja ihmisten avoimuuteen.
 – Rakastan luontoa ja raikasta ilmaa. Myöhemmin olen ollut todella tyytyväinen, että lapseni ovat saaneet kasvaa raikkaassa ilmassa. Eurooppalaiset suurkaupungit ovat varsin saasteisia, muuallakin kuin Ranskassa.
 Luonnonrauhan lisäksi Ranskan maaseudulle  houkutteleekin juuri puhdas hengitysilma.  Airparif-tutkimuslaitoksen mukaan  miljoona ranskalaisista altistuu vuosittain vaaralliselle määrälle ilmansaasteita. Saasteiden on laskettu aiheuttavan vuosittain jopa 48 000 ennenaikaista kuolemantapausta.
 Erityisen huono ilmanlaatu on pääkaupungissa Pariisissa.
 Ilmansaasteiden lisäksi kaupunkilaisia koettelee tuoreempi ilmiö, nimittäin yhä tiuhemmin toistuvat hellejaksot. Kesällä 2019 eri puolilla Ranskaa rikottiin kaikkien aikojen lämpöennätyksiä, ja elohopea kipusi monin paikoin yli neljänkymmenen asteen. Erityisen tukalaa kuumuus on suurissa kaupungeissa.
 Raikkaan ilman ohella pienemmistä kaupungeista haetaan enemmän omaa aikaa. Sitä säästyy etenkin työmatkoissa, joihin esimerkiksi keskiverto pariisilainen käyttää päivittäin noin puolitoista tuntia – eli yli 300 tuntia vuodessa.
 Ongelmana on se, että suurin osa työpaikoista on suurissa kaupungeissa. Maaseudulla ja pikkukaupungeissa vaihtoehdot ovat vähissä. Niinpä suurin osa muuttajista on esimerkiksi Daon pariskunnan tapaisia yrittäjiä ja freelancereita, jotka voivat tehdä työtään kotoa käsin.
 Daon perhe asui remontin ajan paimentolaismajassa eli jurtassa.  Juha Nurminen
 Ranskan hallitus ei myöskään juuri rohkaise maallemuuttoon. Ihmisten toivotaan pikemminkin muuttavan nykyistäkin innokkaammin töiden perässä keskisuuriin tai suuriin kaupunkeihin, sillä palveluiden, teollisuuden ja liikenneyhteyksien kehittäminen on kaupungeissa tehokkaampaa. Lisäksi kaupunkilaisten hiilijalanjälki on yleensä pikkupaikkakuntien asukkaita matalampi.
 Maaseudulle muuttaminen vaatiikin sinnikkyyttä  ja säästöjä. Esimerkiksi Vieussanin kylässä ei ole juuri lainkaan vuokrattavia asuntoja, vaan ainoa vaihtoehto on ostaminen. Viime aikana hinnat ovat nousseet myös täällä, sillä ulkomaalaiset ostajat ovat löytäneet jylhät vuoristomaisemat.
 Rakennusluvan saaminen on sekin vaikeaa, sillä niitä myönnetään tänne luonnonsuojelualueen kupeeseen vain harvoin. Varminta on tehdä kuten Kiêt ja Sandra Dao eli rakentaa koti olemassaolevan raunion ympärille.
 Eikä maallemuutto tee kaikkia autuaaksi, vaan kaipuu kaupungin sosiaaliseen vilinään saattaa käydä yllättävän suureksi. Palveluita on ranskalaisissa pikkukaupungeissa jatkuvasti karsittu, joten esimerkiksi lähikoulun, terveyspalveluiden tai ranskalaisille niin tärkeän leipomon löytäminen ei ole mitenkään taattua.
 Daon perhe on silti tyytyväinen. Pojan koulumatka on 15 kilometriä, mutta se hoituu yhteiskuljetusten avulla.
 Vuoristossa pitää viihtyä myös yksin, sillä harrastuksia ja kavereita ei ole joka illalle. Juha Nurminen
 Lähileipomo on auki kolmena päivänä viikosta, mutta Sandra Dao kertoo opetelleensa leipomaan. Ruokaostosten teko poikkeaa muutenkin Pariisista.
 – Aluksi teimme kaikki ostokset supermarketissa, koska emme tienneet muusta. Sitten tajusimme, että esimerkiksi kasvikset, juustot ja viini kannattaa täällä ostaa suoraan tuottajilta. Se on edullisempaa ja sosiaalisempaa, Kiêt Dao sanoo.
 Kulttuuritapahtumia ei juuri ole, ja lähimpään isoon kaupunkiin eli Montpellieriin on noin sadan kilometrin matka. Se on iso ero museoita ja teattereita pursuavaan Pariisiin. Siksi Daot käyvät yhä säännöllisesti pääkaupungissa.
 – Osallistumme siellä erilaisiin koulutuksiin tai teemme kahdestaan romanttisia viikonloppumatkoja. En voisi kuitenkaan enää kuvitella asuvani suurkaupungissa, vaikka olenkin Pariisista kotoisin, Kiêt Dao toteaa.
 Sandra Dao on samaa mieltä. Pariisissa on kiva käydä, mutta pysyvämpi oleilu ei enää houkuttele.
 – Asumme aika eristyksissä, mutta tunnen itseni paradoksaalisesti vähemmän yksinäiseksi kuin kaupungissa. Kyläläisten välillä vallitsee voimakas yhteisöllisyys, hän sanoo.
 Auringonlaskut ovat Ranskan keskiylängön vuoristomaisemissa upeita. Juha Nurminen

Ranskassa muuttoliike on kääntynyt pois pääkaupungista: Pariisilaisperheen unelmakoti löytyi vuoristosta


Summary: Posti: "Ei laajalti tunnistettu ongelma"

Terveydenhuollon, opetuksen, kulttuurin ja muiden yhteiskuntapalvelujen hallinto

Helsingin ja Uudenmaan sairaanhoitopiiri Hus on lähettänyt useiden kuukausien ajan Postin palvelun kautta potilastietoja kirjekuorissa, joista ainakin osasta pystyy läpinäkyvän osoiteikkunan kautta lukemaan kirjeen sisältöä.
 Asiaan ei ole ihan heti tulossa parannusta, sillä Posti testaa vasta marraskuussa turvapainatusta, jolla ongelma voisi poistua. Vielä ei ole tietoa, milloin menetelmä voidaan ottaa käyttöön.
 STT:hen yhteyttä ottanut henkilö kertoo sairastuneensa syksyllä äkillisesti ja olleensa sen takia hoidettavana Husissa eri osastoilla useita kertoja lyhyen ajan sisään. Tämän takia hän sai Husista yhteensä viisi kirjettä, joista pystyi osoiteikkunan läpi lukemaan potilaan tietoja.
 Yhteyttä ottanut henkilö on myös ammattinsa puolesta tekemisissä terveydenhuollon tietosuoja-asioiden kanssa. Ensimmäisestä hänen saamastaan kirjeestä on luettavissa erittäin arkaluonteisia tietoja sairauteen liittyen. Ensimmäiseksi ongelman huomasi sairastuneen puoliso, sillä yhteyttä ottanut henkilö itse oli sairaalassa hoidettavana.
 – Kyseessä on merkittävä tietosuojaan liittyvä poikkeama, joka koskee suurta määrää Husissa hoidettavana olevia potilaita. Hus ja Posti eivät ole puuttuneet asiaan sen vaatimalla vakavuudella, hän sanoo.
 – Meillä on jaettu postit välillä naapurin laatikkoon, ja jos kyseessä olisi julkisuuden henkilö, voisi olla suuri kiusaus lukea, mitä kirjeessä sanotaan. Tiedot ovat paljaalla silmällä täysin vaivatta luettavissa.
 STT on nähnyt videoita ja valokuvia kirjekuorista, joista pystyy näkemään osoiteikkunan läpi hyvin arkaluonteisia tietoja.
 "Emme voi lähettää miljoonia kirjeitä käsipelillä"
 Hus ja Posti Group kertovat olevansa tietoisia ongelmasta. Käytännössä potilaskirjeiden lähettäminen toimii siten, että Hus toimittaa potilastietojärjestelmästään sähköisesti tiedot suojatulla tiedonsiirtoyhteydellä Posti Groupille. Posti puolestaan automaattisesti tulostaa kirjeet ja laittaa ne kuoriin. Sen jälkeen Posti lähettää ne.
 Hus kertoo, että sopimus Postin kanssa on tehty viime vuoden joulukuussa ja sopimuskausi on 12 kuukautta, minkä jälkeen sopimus jatkuu toistaiseksi voimassaolevana.
 Husin kehittämispäällikkö ja tietosuojavastaava  Petri Hämäläinen  sanoo, että Husiin otettiin tietosuojaan liittyvistä ongelmista yhteyttä ensimmäisen kerran syyskuussa. Yhteydenoton jälkeen Hus oli yhteydessä Postiin ja vaati, että Postin pitää tehdä asiaan korjaus.
 Hämäläisen mukaan ennen syyskuun yhteydenottoa Hus ei ollut kuullut ongelmasta.
 – Emme voi valitettavasti tehdä sitäkään, että alamme lähettää miljoonia kirjeitä käsipelillä, hän sanoo.
 Husin tietohallinnon tiedossa ei ole, että Postin tulostus- ja kuorituspalvelussa olisi tapahtunut mitään muutoksia sinä aikana, kun Husin ja Postin välinen sopimus on ollut voimassa.
 Husin kehittämispäällikkö  Johannes Salminen  sanoo, että potilaskirjeitä lähetetään Postin palvelun kautta tämän vuoden aikana arviolta 1,3 miljoonaa.
 Posti testaa marraskuussa ratkaisua
 Yritysten viestintäratkaisuista vastaava Postin johtaja  Kaj Kulp  kertoo Postin selvittävän, voiko kirjekuoren sisällä olevaan kirjeeseen laittaa turvapainatuksen, jolloin kirjeen sisältöä ei pysty lukemaan osoiteikkunan läpi. Nykyisin ainoastaan itse kirjekuorissa on tällainen rasterointi, joka estää kirjekuoren läpi lukemisen.
 Kulp kertoo, että Posti testaa menetelmää marraskuussa, mutta hän ei osaa vielä arvioida, milloin turvapainatus saadaan käyttöön.
 – Se ei onnistu heti, vaan se vaatii kehitystyötä. Tietojärjestelmä pitää rakentaa siten, että se osaa tulostaa rasterointia oikein, oikeaan paikkaan ja oikean määrän.
 Kulp haluaa myös lisätä, että heillä on tuhansia asiakkaita ja Posti käyttää täsmälleen samaa kirjekuorta ja paperia kaikilla asiakkailla.
 – Ei ole sellaista mahdollisuutta, että yhden asiakkaan kirjeestä voisi lukea informaatiota ja muilta ei, Kulp sanoo.
 – Tämä ei ole laajalti tunnistettu ongelma.
 Tietosuojavaltuutetulle ei heti ilmoitettu
 Husin hallintoylilääkäri  Teppo Heikkilä  sanoo, että Hus on ollut yhteydessä tietosuojavaltuutetun toimistoon ja ilmoittanut, että heihin on otettu yhteyttä, että kirjekuorien muoviaukosta kuultaa läpi kirjeessä olevaa tekstiä. Hus teki ilmoituksen tietosuojavaltuutetun toimistoon torstaina eli samana päivänä, kun STT otti asiasta Husiin yhteyttä.
 – Silloin heti alkuun emme olleet yhteydessä (tietosuojavaltuutettuun), sillä halusimme selvittää, mistä tässä on ylipäätään kyse, onko tässä kyse todellisesta tietosuojaloukkauksesta, Heikkilä sanoo.
 Tietosuojavaltuutettu  Reijo Aarniolla  ei ollut ennen viikonloppua tiedossa, että Hus on ottanut tietosuojavaltuutetun toimistoon yhteyttä, sillä hän on ollut matkoilla. Aarnio kuitenkin kommentoi yleisellä tasolla, että potilastiedot ovat aina salassa pidettäviä ja kirjekuoren pitää olla sellainen, että sivulliset eivät pysty näkemään sen sisältöä.
 – Postituksessa tapahtuu yllättävän paljon virheitä. Ihan sillä tavalla, että printterin asetuksissa on systeemivirhe ja kirjoitus tulee esimerkiksi asiakirjan väärään kohtaan.
 Aarnio muistuttaa, että Suomessa on kirjesalaisuus. Sen lisäksi ovat terveydenhuollon salassapitosäännöt ja henkilötietolaista tulevat tietyt vastuut. Nyt näitä on mahdollisesti rikottu.
 – Jos lähdetään siitä, että on tapahtunut tietoturvaloukkaus, yritämme selvittää syyn ja miksi tällainen on tapahtunut. Teemme lisäksi päätöksen, pitääkö tiedottaa niille ihmisille, joiden tiedot ovat ehkä vaarantuneet.
 Aarnio tähdentää, että organisaatiot ovat myös aina velvollisia ilmoittamaan virheistä.
 Husilla viime kädessä vastuu
 Aarnio sanoo, että jos asiaa tarkastelee kansalaisen kannalta, kansalainen voi edellyttää, että rekisterinpitäjä eli tässä tapauksessa Hus noudattaa lakeja ja kantaa vastuun myös alihankkijoidensa puolesta.
 – Postin ja Husin välistä suhdetta säädellään sopimuksilla, mutta en tietenkään tiedä, mitä niissä sanotaan. Kansalainen voi tarvittaessa kohdistaa vaatimuksensa kumpaankin tahoon eli sekä Postiin että Husiin. Kumpikin vastaa kansalaisille, mutta viime kädessä Hus.
 Aarnion mukaan tässä vaiheessa on liian aikaista arvioida, voiko Husille tai Postille tulla asiasta jotain seuraamuksia.
 – Meitä kiinnostaa syy ja se, onko vastaavaa tapahtunut aikaisemmin ja olemmeko ohjanneet asiassa aikaisemmin.

Hus lähettänyt Postin palvelun kautta potilaskirjeitä, joista näkyy osittain läpi – arkaluonteisia tietoja oli luettavissa osoiteikkunan kautta


Summary: YK arvioi, että jopa 400 000 ihmistä joutuu jättämään kotinsa.

Kansainväliset organisaatiot ja sopimukset

Turkin hyökkäys Koillis-Syyrian on ajanut alueen kurdiväestön ahdinkoon.
 130 000 ihmistä on paennut kodeistaan, YK kertoo. Suurin osa heistä joutui lähtemään Ras Al-Ainin ja Tal Abiadin kaupungeista läheltä Turkin rajaa.
 Tämä on kuitenkin vasta alkua. YK:n mukaan jopa 400 000 ihmistä saattaa joutua pakenemaan kodeistaan.
 Kurdit kertovat ahdingostaan ja pelkäävät "Turkin teurastusta"
 – Me emmekä lapsemme ole saaneet ruokaa eilisen jälkeen, kertoi Tal Tamerin kaupunkiin kauemmas rajasta paennut kurdinainen Kurdistan 24 -televisiokanavan haastattelussa. Hänen käsissään makaa huonovointisen näköinen tyttölapsi.
 Samaan kaupunkiin paennut kurdimies kysyy, miksi suurvallat nyt hylkäävät kurdit, vaikka kurdit aiemmin auttoivat heitä.
 – Jos YK ja suurvallat eivät toimi, Turkki teurastaa meidät, mies sanoi.
 CBS-uutiskanavan toimittaja tapasi Koillis-Syyriassa  Fadi Sabri  -nimisen kurdimiehen, jonka kotiin oli osunut Turkin ampuma kranaatti.
 Sabri kertoo pakanneensa autonsa aikoakseen lähteä sotaa pakoon vaimonsa ja kolmen lapsensa kanssa. He olivat jo lähdössä, kun Sabrin vaimo päätti vielä hakea talosta jotain.
 Taloon osui kranaatti ja sen sirpale lävisti vaimon selän.
 – Vaimoni kunto on huono. Vieressäni seisoi naapurini, joka rauhoitteli meitä. Kranaatin sirpale irrotti hänen päänsä, Sabri kertoo.
 Kurdiperheet pakenevat Ras al-Ainin kaupungista torstaina.  EPA
 Turkin kranaatti osui asuintaloon kun perhe söi illallista
 AFP-uutistoimisto puolestaan haastatteli  Jihan -nimistä 47-vuotiasta kurdinaista. Hän kertoi paenneensa asuinkaupungistaan Kobanesta Hasakehin kaupunkiin Turkin hyökkäyksen alettua.
 – Meillä ei ole paikkaa, minne mennä, hän sanoo ja kysyy, mitä Turkin presidentti  Recep Tayyip Erdogan  oikein haluaa.
 Tämä on jo kolmas kerta kun Jihan joutuu pakenemaan kodistaan Syyrian konfliktin aikana. Aiemmin hän joutui pakenemaan kodistaan Afrinin kaupungissa, kun Turkin tukemat sunnijoukot valtasivat sen keväällä 2018 Venäjän sotilaiden vetäydyttyä alueelta.
 – Afrinissa Venäjä petti meidät. Nyt Yhdysvallat pettää meidät, Jihan valittaa.
 28-vuotias  Ibrahim Fares  pakeni perheensä kanssa autolla Ras Al-Ainin kaupungista, joka joutui Turkin ilmapommitusten kohteeksi.
 – Emme tiedä missä voimme nukkua, Fares sanoo.
 Saksalaisen ARD-uutiskanavan toimittaja tapasi  Susanne Hama  -nimisen kurdinaisen. Shokissa oleva nainen kertoo olleensa illallispöydässä, kun Turkin kranaatti osui taloon tuhosi sen. Kuin ihmeen kaupalla kaikki talossa olleet selvisivät.
 Paikallisen sairaalan lääkärit valittavat lääkepulaa ja hupenevia luovutetun veren varastoja.
 – Siviilit kärsivät tästä sodasta. Kaikki tänne sairaalaan tuodut ovat siviilejä. Asuinalueita on pommitettu, lääkäri  Natsot Saoud Silo  sanoo.
 The Syrian Observatory for Human Rights -järjestön mukaan Turkin hyökkäyksessä on kuollut 30 siviiliä.

Sadattuhannet Syyrian kurdit joutuvat pakenemaan Turkin hyökkäystä – "meillä ei ole paikkaa, minne mennä", "lapsillamme ei ole ruokaa"


Summary: Pelastakaa lapset -järjestö varoittaa, että leiriltä paenneet lapset ovat vaarassa "kadota kaaokseen".

Pohjois-Syyriassa Ain Issan leiriltä on paennut lähes 800 ulkomailta tulleiden Isis-taistelijoiden perheenjäsentä, kertovat kurdiviranomaiset AFP:n mukaan. Kurdien mukaan leirillä on tuhansia äärijärjestö Isisin jäsenten perheenjäseniä, mutta tällä hetkellä siellä ei ole vartijoita.
 Turkin presidentti  Recep Tayyip Erdoğan  pitää tietoja paenneista "harhaanjohtavina". Erdoğanin mukaan "perättömien" tietojen tarkoituksena on provosoida Yhdysvaltoja ja muita länsimaita, kertoo Turkin valtiojohtoinen uutistoimisto Anadolu Reutersin mukaan.
 Ain Issa on lähellä sotatoimia
 Leiri sijaitsee sen alueen lähistöllä, jossa Turkki sotii kurdijoukkoja vastaan.
 Pelastakaa lapset -järjestö kertoo olevansa huolissaan tiedoista. Järjestön tietojen mukaan ihmiset lähtivät kauhuissaan pakoon leirille osunutta kranaattitulta sunnuntaina. Järjestö kertoo, että Ain Issa -leiriltä paenneet lähtivät siitä leirin osasta, jossa asui 249 naista ja 700 lasta, jolla on kytköksiä äärijärjestö Isisiin.
 Järjestö varoittaa, että muista maista tulleiden lapset ovat nyt vaarassa ”kadota kaaokseen”.
 Paenneiden joukossa voi olla ruotsalaisia ja norjalaisia, kertovat kurdiviranomaiset Expressenin mukaan.
 Pakolaisleireillä on kymmeniä tuhansia ihmisiä. Johanna Numminen / Yle, Tanja Ylitalo /Yle
 Alustavien tietojen valossa näyttää siltä, että kyseisellä leirin osiolla ei enää ole naisia ja ja että ulkomaalaiset naamioituneet miehet kiertävät ympyrää moottoripyörillä leirin ympärillä, kertoo uutistoimisto Reuters. Uutistoimiston mukaan pieni määrä Yhdysvaltojen sotilaita on hylännyt vartioaseman lähellä Ain Issan kaupunkia, kertovat anonyymit armeijalähteet. Syynä lähdölle on pelko jäämisestä keskelle Turkin hyökkäystä.
 USA suunnittelee taas joukkojen poissiirtoa
 Yhdysvallat on suunnittelee tuhannen sotilaan siirtämistä pois Pohjois-Syyriasta, kertoo Yhdysvaltain puolustusministeri  Mark Esper  uutiskanava CBS:n haastattelussa.
 – Olemme kuluneen 24 tunnin aikana saaneet tietää, että [hyökkäys] ulottuu todennäköisesti etelämmäksi kuin aiemmin oli suunniteltu ja länteen, Esper sanoi CBS:lle Reutersin mukaan.
 Esperin mukaan kurdien SDF-joukot ovat yrittäneet etsiä liittolaisia Turkkia vastaan venäläisistä ja Syyrian joukoista. Puolustusministeri kertoo puhuneensa asiasta presidentti  Donald Trumpin  kanssa, joka on ohjannut maan asevoimia aloittamaan vetäytymisen Pohjois-Syyriasta.
 Kymmeniä tuhansia vankiloissa ja leireillä
 Turkin hyökkäyksen on pelätty johtavan siihen, että Isisiin kuuluneita pääsee pakoon kurdien vartioimilta leireiltä ja Isis voimistuu muutoinkin uudelleen.
 Syyriassa kurdien vartioimissa vankiloissa on kaikkiaan arviolta 12 000 Isis-taistelijaa.
 Pakolaisleireillä on arviolta saman verran ulkomailta alueelle tulleita naisia ja lapsia. Noin kaksi kolmasosaa heistä on lapsia.
 Ilkka Kemppinen / Yle
 Sadat tuhannet paenneet sotatoimia
 YK:n arvion mukaan Turkin hyökkäys kurdijoukkoja vastaan on toistaiseksi pakottanut noin 130 000 ihmistä pakenemaan kodeistaan. Järjestö uskoo, että luku nousee moninkertaiseksi, jopa 400 000:een.
 Toistaiseksi useimmat kotinsa jättäneet ovat löytäneet oleskelupaikan sukulaisten tai muun yhteisön luota. Yhä useampi kuitenkin päätyy muun muassa kouluihin perustettuihin majoituksiin.
 Turkin sotatoimet Pohjois-Syyriassa alkoivat keskiviikkona pian sen jälkeen kun Yhdysvaltain presidentti Donald Trump siirsi amerikkalaiset joukot pois alueelta.
 Sotatoimista on seurannut useita kymmeniä siviiliuhreja. Pelkästään sunnuntaina on Syrian Observatory for Human Rights -järjestön mukaan kuollut 26 siviiliä.
 Syyrian kurdit  Syyrian kurdit perustivat Koillis-Syyrian autonomisen alueen vuonna 2011 alkaneen sisällissodan aikana. Kurdit saivat pitkään tukea Yhdysvalloilta. Yhdysvaltojen asevoimat auttoivat kurdeja tuhoamaan terroristijärjestö Isisin "kalifaatin" Syyriassa. Kurdijohtoiset SDF-joukot ovat kertoneet pitävänsä vankinaan yli 12 000 Isisin jäsentä, joista ainakin 4 000 on ulkomaalaisia taistelijoita. Termillä SDF tarkoitetaan Syyrian demokraattisia joukkoja, jotka osallistuivat Yhdysvaltain johtaman liittoutuman rinnalla ääri-islamilaisen Isisin vastaisiin taisteluihin. Kurdien YPG, eli kansan itsepuolustusjoukot ovat osa SDF:ää. Turkin mielestä YPG tukee Turkin terroristijärjestönä pitämää Kurdistanin työväenpuoluetta PKK:ta. Kurdit pitävät hallussaan arviolta neljäsosaa Syyriasta. Suuria kurdivähemmistöjä on Syyrian ohella myös Turkissa, Iranissa ja Irakissa. Lähde: Reuters
 Lue myös :
 Sadattuhannet Syyrian kurdit joutuvat pakenemaan Turkin hyökkäystä – "meillä ei ole paikkaa, minne mennä", "lapsillamme ei ole ruokaa"

Kurdit: Lähes 800 Isis-taistelijoiden perheenjäsentä on paennut Ain Issan leiriltä – Erdoğan: tiedot "perättömiä"


Summary: Visuaalinen taiteilija Johanna Rotko tutkii työssään mikrotason elämää ja rikkoo tieteen ja taiteen välistä muuria.

Miten minun tekoni vaikuttavat ympäristöön? Millainen on suhteeni luontoon? Mitä elävää jää jäljelle sitten, kun ihmisiä ei täällä enää ole? Näitä kysymyksiä pohtii moni ympäristöstä huolta kantava tänä päivänä.
 Taiteilija  Johanna Rotkolle  ne ovat tutkimusaiheita. Hän tutkii työkseen elämää taiteen keinoin, mikrotasolla.
 Käytännössä taiteilija tekee teoksia elävän materiaalin, pääasiassa hiivan avulla. Ja on lajissaan harvinainen.
 – En tiedä Suomesta ketään toista taiteilijaa, joka tekisi suoranaisesti samanlaista taidetta. Maailmalta hiivataiteilijoita löytyy enemmän, Rotko sanoo.
 Taiteenteossa ja tutkimisessa Rotkoa jaksaa kerta toisensa jälkeen hämmästyttää hiivalajien jatkuva monimuotoisuus – se, miten monenlaisiin eri lopputuloksiin luonnon omat prosessit voivat johtaa.
 – Alkuperäinen lähtökohtani on ollut oman luontosuhteeni tutkiminen. Olen havahtunut siihen, ettei meidän tarvitsisi suojella luontoa niin paljon kuin nyt, jos antaisimme sen olla rauhassa.
 Kotkassa asuva taiteilija Johanna Rotko on keskittynyt viime vuosina erityisesti hiivagrammien tekemiseen. Hänen mukaansa biotaiteissa yhdistetään tiedettä ja taidetta. Jesse Mäntysalo/Yle
 Rotkon hiivataiteen syntymekanismi kuulostaa ensi alkuun monimutkaiselta. Aluksi Rotko viljelee erilaisia hiivalajeja mikrobiologiassa käytettäville elatusalustoille. Alustat värjätään yleensä hiiltä, spirulinaa, mustikkaa tai kurkumaa lisäämällä.
 Sitten hän valottaa alustoille uv-lamppujen avulla rasterikuvia ihmisten kasvoista. Niitä kutsutaan hiivagrammeiksi. Kuvat muodostuvat noin 48 tunnin valotusprosessissa, kun filmille tulostetun rasterikuvan mustat osat suojelevat hiivasoluja. Niissä kohdissa, joista UV-valo pääsee läpi, solut kuolevat tai vahingoittuvat.
 Tämän jälkeen kuvat ovat omillaan. Niihin kasvaa se, mitä niissä itsessään on tai mitä ympäristöstä on niihin tarttunut.
 Kuvat ovat jatkuvassa muutoksessa ja Rotko taltioi ne valokuvaamalla niiden elämää. Näistä kuvasarjoista hän on valinnut hetkiä, jotka vedostanut valokuvateoksiksi näyttelyihin. Teokset ovat nyt esillä merikeskus Vellamossa.
 Eläviä kuvia
 Rotko käyttää rasterikuvien pohjana pääasiassa löytämiään vanhoja valokuvia.
 – Ne pysyvät esillä niin kauan kuin kuvassa olevat kasvot ovat näkyvissä. Lämpimät ja kosteat olosuhteet vaikuttavat siihen, miten hiiva reagoi. Jos hiivateos on ilman kantta, se nopeuttaa homehtumista.
 Kun elävät hiivakuvat asetetaan vitriineihin yleisön nähtäväksi, biologinen prosessi käynnistyy. Teosten avulla myös käytännössä seurataan hiivan käyttäytymistä näyttelyolosuhteissa.
 – Näyttely koostuu paitsi hiivagrammeista, myös prosessista otetuista videoista ja valokuvista. Lisäksi käyn kertomassa prosessista yleisölle, Rotko valottaa.
 Rotko vaihtaa ne uusiin parin kolmen viikon välein. Vain muutamat pysyvät esillä kauemmin. Näin siksi, että tavallisissa huoneolosuhteissa kasvokuvat kasvavat umpeen hometta tai muita eliöitä melko nopeasti.
 Visuaalisen taiteilijan Johanna Rotkon hiivagrammeja on ollut esillä eri puolilla Suomea.  Tällä hetkellä näyttely on Kotkassa, Merikeskus Vellamossa. Jesse Mäntysalo/Yle
 Rotkon käyttämä hiiva on yleensä teollista leivinhiivaa. Villihiivasta tehtyjä teoksia on esillä vain valokuvina.
 – Villihiivan prosessi on hyvin arvaamaton, joten sitä ei voi laittaa elävänä näytille. Sen kanssa ei koskaan tiedä mitä tapahtuu. Kuvat voivat tuhoutua olosuhteista riippuen jopa vuorokaudessa.
 Taiteilija myös työskentelee näyttelyn aikana tutkimuskeskuksessa, joka sijaitsee näyttelytilan yhteydessä.
 Miten taiteilija löysi hiivan?
 Johanna Rotko valmistui taiteen maisteriksi Aalto-yliopiston taiteiden ja suunnittelun korkeakoulusta. Taideopintojen aikana biologisten taiteiden sivuaineopinnot innostivat paitsi aiheeseen liittyvään lopputyöhön myös lähtemättömästi taiteilijan urapolkuun.
 – Perehdyin biotaiteiden maailmaan maisteriopinnoissani. Hiivagrammeihin tutustuin Biotaiteen seuran ja itävaltalaisen taiteilijakollektiivi Pavillon_35:n järjestämässä työpajassa kuusi vuotta sitten.
 Viime vuodet visuaalinen taiteilija onkin työskennellyt eritoten hiivateosten parissa. Ja nauttii työstään.
 – Minulle tämä on taiteissa kaikkein mielenkiintoisin alue. Saan tehdä yhteistyötä hiivalajien kanssa ja tutustua siihen maailmaan. Minulla on ollut hirveän ennakkoluuloinen käsitys hiivoista. Maailmassa on valtava määrä hiivalajeja ja esimerkiksi leivinhiivalla on älyttömästi erilaisia olomuotoja.
 Tähän kasvokuvaan tuo oman hauskan ulottuvuutensa keskelle nenää muodostunut homepilkku. Jesse Mäntysalo/Yle
 Huippusuosittu taiteenlaji
 Vaikka hiivataide on Suomessa harvinaista, on biotaide laajemmin saanut vankan jalansijan. Taideopiskelijoiden kesken se on juuri nyt hyvin suosittua. Aalto-yliopistossa on voinut opiskella biotaiteita vuodesta 2012 lähtien, jolloin Taiteen laitoksen biofilia-laboratorio perustettiin taiteiden ja suunnittelun koulutuksen yhteyteen.
 – Minulla on enemmän projekteja ja opiskelijoita kuin olisi aikaa. Johdantokurssille osallistuu noin 15 opiskelijaa vuodessa ja osana muita kursseja meillä on 50 opiskelijaa, kertoo laboratoriomestari  James Evans .
 Hän aloitti biofilian johdossa viime vuonna. Evansin tehtävänä on ohjata ja tukea opiskelijoita laboratoriotyöskentelyssä. Biologisiin prosesseihin paneudutaan teoriassa ja konkreettisesti.
 – Biofiliassa voivat opiskella kaikki Aalto-yliopiston opiskelijat, mutta etusijalla ovat taideopintoja suorittavat, Evans selvittää.
 Tiedettä vai taidetta?
 Taiteessa lopputulos jää useimmiten vastaanottajan arvioitavaksi. Luonnontieteissä taas on totuttu siihen, että tutkimusten lopuksi saadaan tarkasti mitattavia tuloksia. Biotaide vaikuttaa olevan niitä kumpaakin.
 Miten ihmeessä on mahdollista yhdistää taide ja eksakti tiede?
 Taiteilija Johanna Rotko käyttää hiivateoksissaan eritoten vanhoja valokuvia ihmisten kasvoista. Jesse Mäntysalo/Yle
 Helposti, sanoo taiteilija Johanna Rotko. Hänelle biotaide tieteen ja taiteen yhdistelemistä. Hiivagrammien hän sanoo olevan kokeellista taiteellista tutkimista, jonka menetelmät on lainattu biotieteiltä.
 – En tee töitäni niin steriileissä olosuhteissa kuin mikrobiologit. Myöskään aineosat eivät ole yhtä steriilejä. Tietopohja pitää kuitenkin tulla sieltä kovan tieteen pohjalta, jotta näitä teoksia pystyy tekemään, Rotko muotoilee.
 Tiede ja taide ovat Rotkon mukaan kuitenkin ytimeltään todella lähellä toisiaan.
 – Molemmissa ihmetellään maailmaa, mutta omilla tavoillaan. Kumpaakin voi tehdä erilaisista lähtökohdista ja erilaisin hypoteesein.
 Laboratoriojohtaja James Evans Aalto-yliopistosta ei hänkään näe tieteen ja taiteen välillä ylittämätöntä muuria. Mutta kumpaa biotaide sitten on enemmän – tieteen vai taiteen tekemistä?
 – Se on hauska kysymys, johon en osaa vastata. Biotaiteisiin vaaditaan biologian systemaattista soveltamista, jota monet pitävät tieteenä. Mutta ilman pyrkimystä kokeilunhaluun – joka on usein mukana taiteissa, mutta tieteistä monesti puuttuu – tiedekään ei etene, Evans toteaa.

Johanna Rotko rakastaa hiivaa ja tutkii työkseen homehtuvia kasvoja: "En tiedä Suomesta ketään toista"


Summary: Nykykodeissa on vähän tilaa, mutta paljon tavaraa. Teemu Kunto karsi muutama vuosi sitten omaisuuttaan ja harkitsee nyt tarkasti, mitä hankkii.

Seinäjokelainen  Teemu Kunto  asuu 46 neliön kaksiossa. Toisin kuin suurin osa ihmisistä, Kunto tietää täsmälleen montako tavaraa hänellä on.
 – 598 tavaraa, Kunto laskee.
 Teemu Kunto on minimalisti. Tavaroiden karsiminen tuli ajankohtaiseksi muuton ja avioeron myötä.
 – Tuli mahdollisuus siihen, että karsin kaiken turhan pois elämästä.
 Minimalismi oli Kunnolle tuttu ajatus jo vuosien takaa, vaikka hän alkoi toteuttaa sitä vasta vajaa kolme vuotta sitten. Kolmen lapsen lapsiperheessä tavaraa riitti.
 – Kun lattialla oli legoja, joiden päälle astuin, aloin haaveilla, että en omistaisi mitään turhaa.
 Kuusi lautasta, yksi vispilä
 Kunnon keittiössä on kuusi matalaa lautasta, kuusi syvää lautasta, kuusi haarukkaa, veistä – ja niin edelleen.
 Yksin hän pärjäisi yhdellä kutakin, mutta osan aikaa isän luona asuvien lasten takia kaikkea pitää olla useampia.
 – Käytännön sujuvuuden kannalta tämä on helpompaa. Mutta ei minulla ole esimerkiksi kahta vispilää, sillä en ole koskaan kahta tarvinnut yhtäaikaa, Teemu Kunto sanoo.
 Kunto korostaakin arjen sujuvuutta kaikessa omistamisessaan. Myös tavaroiden laatu on tärkeää. Esimerkiksi nyt, kun Kunto lasten toiveesta hankki leivänpaahtimen, hän halusi, että se sekä on hänen "näköisensä" että tarvittaessa korjattavissa.
 – Jos se menee rikki, sitä ei heitetä roskiin, vaan korjataan.
 Kohtaa ja tiedosta tavarasi
 Yliopistonlehtori  Veera Kinnunen  Lapin yliopistosta on  tutkinut  ihmisten tavarasuhdetta. Hän peräänkuuluttaa sitä, että ihmiset tiedostaisivat, miten ja mitä kuluttavat.
 – Pääasia on tilannekohtainen pohdinta. Se, että kohtaa ja tiedostaa tavarat, joita omistaa, ja kunnioittaa sitä, mitä itsellä on.
 Kuluttamiseen ja esimerkiksi jätteisiin liittyvä keskustelu on ollut viime vuosina vilkasta. Se on muokannut myös ihmisten suhtautumista tavaroihin ja omistamiseen.
 Kinnusen mukaan käynnissä on kuluttamiseen ja materiaan liittyvä muutos, johon vaikuttavat paitsi asenneilmasto myös esimerkiksi lainsäädäntö.
 – Esimerkiksi muovinkeräys on saanut ihmiset tajuamaan muovin määrän. Huomataan, että puolet jätteestä on muovia. Siten asiasta tietoiseksi tuleminen muokkaa myös käytäntöjä ja asenteita.
 Varmuuden vuoksi
 Kinnusen mukaan keskimääräiseen suomalaiseen hyvinvoivaan elämään tarvittava tavaramäärä on melkoinen. Esimerkiksi jotkut harrastukset edellyttävät jo useammanlaisia varusteita; tarvitaan lenkkikengät asvaltille, maastoon, kesä- ja talvikelille.
 Tavarasuhteeseen vaikuttavat myös ainakin asuinpaikka, sosioekonominen asema ja ikä.
  Tulevaisuuden ennakointi on vaikeaa, ehkä varmuuden vuoksi säästäminen on joskus taas tarpeen.  Veera Kinnunen
 Vanhemmat ihmiset ovat säästäneet tavaroita "varmuuden vuoksi". Nuorilla kaikkea on ollut yltäkylläisesti, eikä Kinnusen mukaan tarvetta turvata taloudellista selustaansa. Tulevaisuudesta ei kuitenkaan tiedä.
 – Tulevaisuuden ennakointi on vaikeaa, ehkä varmuuden vuoksi säästäminen on joskus taas tarpeen, Kinnunen toteaa.
 Nuorten kulutuskriittisyys on kuitenkin kasvussa ja Kinnunen arvelee parikymppisten tiedostavan vanhempiaan paremmin, millaista tavaraa heidän ympärilleen kertyy.
 – Se on hyvä ilmiö. On jännä nähdä, mitä tapahtuu, jos he perustavat perheitä, mikä kuitenkin on yksi elämää muuttavista murroskohdista.
 Yläkaapit tyhjiä – vai täynnä
 Asuintilat ovat nykyään pienemmät kuin ennen, kun tavaroita saatiin talletettua vaikka navetan vintille. Nyt eletään pienemmissä neliöissä, mutta ne täytetään, ei aina niin kovin laadukkaalla tavaralla.
 Teemu Kunnon kotona yläkaapit ovat tyhjiä. Myös keittiössä on kuusi tyhjää hyllyä. Silti Kunto sanoo, että kaikki olennainen löytyy.
 Kun Kunto laski kotinsa tavarat tänä syksynä, oli tavaroiden määrä lisääntynyt 26:lla parin vuoden takaisesta.
 Vaikka tilaa olisi, Kunto harkitsee jokaista hankintaa. Uutta ostetaan, jos vanhalla ei enää pärjää. Seuraavaksi pitäisi uusia paistinpannu.
 – On tärkeää, että tavaran määrä on hallittavissa. Silloin siitä pystyy pitämään huolta, eikä ne katoile kaappeihin tai kasaannu jonnekin itsekseen, Veera Kinnunen miettii.
 Kinnunen muistuttaa myös, että minimalismi sinällään ei aina tarkoita sitä, että henkilö ei kuluttaisi. Jos esimerkiksi seuraa sisustuksessa uusimpia trendejä, voi olla että ostaa ja kuluttaa, vaikka vastaavasti luopuisikin vanhasta tavarastaan myymällä tai kierrättämällä.
 – Tulee tietynlainen harhainen käsitys siitä, paljonko materiaa virtaa talosi läpi.
 "Ei enää paljon, mistä voisin luopua"
 Teemu Kunnon 598 tavaran luettelo löytyy hänen  blogisivultaan . Hän päivitti luettelon, koska kertoo ihmisten silloin tällöin kyselevän, mitä omistaa.
 Tavaroiden joukosta ei löydy sänkyä, eikä esimerkiksi televisiota. Vaatteita on sen verran, kuin Kunto kokee tarvitsevansa.
 Kirjoja Kunto omistaa kolme, mutta onneksi kirjastosta saa lainata luettavaa.
 Ylimääräistä, mistä luopua, minimalisti ei enää juuri keksi.
 – Elämän sujuvuuden kannalta minulla alkaa nyt olla aikalailla minimimäärä kaikkea. Ei ole enää paljon sellaista, mistä voisin luopua.

Minimalisti Teemu Kunnolla on 598 tavaraa: "Elämän sujuvuuden kannalta minulla alkaa nyt olla minimimäärä kaikkea"


Summary: Neljä vuotta hallinneen Laki ja oikeus -puolueen odotetaan voittavan vaalit selvästi. Yksi syy suosioon on avokätinen tukipolitiikka. Yle tapasi äänestäjiä Varsovassa.

Puolalaiset äänestävät tänään merkittävissä parlamenttivaaleissa. Äänestysprosentin odotetaan nousevan selvästi viime vaaleista, sillä puolalaiset äänestävät nyt tulevaisuutensa suunnasta.
 Vaalihuoneistot ovat avoinna iltakymmeneen saakka. Alustavia tuloksia on odotettavissa sen jälkeen.
 Puolassa on viimeiset neljä vuotta ollut vallassa nationalistinen konservatiivipuolue Laki ja oikeus. Euroopan unioni on käynnistänyt menettelyn Puolaa vastaan, koska unioni on huolissaan Puolan demokratian tilasta. Erityistä huolta on herättänyt oikeuslaitoksen uudistaminen, jonka pelätään heikentävän tuomareiden riippumattomuutta.
 Valtapuolue itse sanoo puhdistavansa oikeuslaitosta kommunismin ajan jäänteistä.
 Pelissä on Euroopan unionin yhtenäisyys, jos Puola jatkaa vetäytymistä EU-jäsenmaiden enemmistön jakamisesta liberaalin demokratian arvoista.
 Vaalikamppailun aikana valtapuolue Laki ja oikeus on arvostellut rajusti seksuaali- ja sukupuolivähemmistöjä. Puolueen mukaan perhe voi koostua vain miehestä, naisesta ja heidän lapsistaan. Seksuaalivähemmistöjen puolestaan väitetään uhkaavan perinteisiä puolalaisia arvoja.
 Nobelisti: Tärkeimmät vaalit sitten kommunismin sortumisen
 Tuore kirjallisuuden nobelisti  Olga Tokarczuk   sanoi aiemmin täällä viime viikolla , että vaalit ovat tärkeimmät sitten kommunismin kaatumisen vuonna 1989. Silloin Puola vapautui autoritaarisesta kommunismihallinnosta.
 – Elämme hermoja raastavaa, synkkää aikaa. Mutta edessämme on selvä valinta: äänestämmekö Euroopasta eristäytyvän Puolan puolesta tai Eurooppaan kuuluvan Puolan puolesta, nykyhallintoon kriittisesti suhtautuva Tokarczuk sanoi.
 – Yksinkertaisesti sanottuna, valitsemme demokratian ja autoritaarisuuden välillä.
 Laki ja oikeus -puolue on mielipidetiedustelujen mukaan voittamassa vaalit. Adam Warzawa / EPA
 Mielipidetiedustelujen mukaan Laki ja oikeus on voittamassa vaalit selvästi. Sille ennustetaan selvästi yli 40 prosentin kannatusta. Puolan monimutkaisen vaalitavan mukaan enemmistöön parlamentin alahuoneessa riittäisi noin 43 prosentin ääniosuus.
 Yksi syy valtapuolueen suosioon on avokätinen tukipolitiikka. Vaalien alla 500 zlotyn eli noin 120 euron kuukausittainen lapsilisä ulotettiin koskemaan myös ensimmäistä lasta. Lisäksi nuorille myönnettiin veroetuja. Puolassa talous kasvaa vahvasti.
 Tunnelma Puolassa on vaalipäivänä erittäin jännittynyt. Vaikka mukana on useita eri puolueita, vaaliasetelma on kahtia jakautunut. Vaaleissa äänestetään nyt valtapuolueen puolesta tai sitä vastaan.
 Yle tapasi äänestäjiä Varsovassa sunnuntaina.
 Katarzyna Kuźmińska, rahoitusalalla
 Suvi Turtiainen /  Yle
 – En halua sanoa, mitä puoluetta äänestän. Olen ollut tyytyväinen Puolan kehitykseen viime vuosina. Uusi 500 zlotyn (120 euroa) lapsilisä on hyvä asia, koska se maksetaan kuukausittain. Puolassa se on suuri määrä.
 – Toivon, että hallitus jatkossakin auttaa lapsiperheitä. Puolan kannalta on tärkeää, että lapsia syntyy paljon.
 – On suoranainen vitsi, että Euroopan unioni on huolissaan Puolan demokratiasta. Olen juuri menossa äänestämään ja voin äänestää ketä haluna. Demokratian kanssa ei ole ongelmia.
 – Oikeuslaitoksen uudistaminen on vain hyvä asia, koska moni vanha tuomari edustaa vielä vanhaa kommunistihallintoa.
 Waldermar Błaszczyk
 Suvi Turtiainen /  Yle
 – Äänestin Laki ja oikeus -puoluetta tietenkin. He tekevät hyvää työtä. Aiemmin poliitikot ottivat meiltä, mutta Laki ja oikeus antaa meille. Lapsilisää on korotettu ja minimipalkkaa on korotettu. Aiemmin moni joutui tekemään töitä orjapalkalla.
 – Oikeusjärjestelmää onkin syytä uudistaa. Loukkaannuin työtapaturmassa, mutta oikeuden mukaan työnantajan ei tarvinnut maksaa korvauksia. Mutta Laki ja oikeus auttaa nyt ihmisiä.
 Olga Szmit, tapahtumajärjestäjä
 Suvi Turtiainen /  Yle
 – En ole ollut aiemmin kovin poliittinen, mutta neljä vuotta kestänyt Laki ja oikeus -puolueen valtakausi on muuttanut mieltäni. Olen huolissani Puolan demokratian tilasta. Laki ja oikeus ei edusta nykyisyyttä vaan mennyttä aikaa. Mutta myös oppositio on ongelma. Täällä Varsovassa ei ole ketään todella hyvää opposition ehdokasta. Äänestän silti oppositiota. Valinta on tehtävä siis huonon ja todella huonon välillä.
 – Nuorille myönnetyt veroedut ovat huono asia, koska opiskelijat ansaitsevat siten enemmän kuin kokeneet työntekijät. Laki ja oikeus sallii ihmisten tekevän vähemmän töitä, mikä on huonoksi Puolalle.
 Jan Duszyński, säveltäjä
 Puolalaiset äänestävät sunnuntaina parlamenttivaaleissa. Suvi Turtiainen /  Yle
 – Äänestän oppositiota, koska olen Laki ja oikeus -puoluetta vastaan. Suurin syy siihen on se, että kannatan erilaisia arvoja kuin valtapuolue. En pidä politiikan ja katolisen kirkon nykyisistä läheisistä suhteista. Sen vuoksi seksuaalivähemmistöt ovat olleet suuri vaaliteema, koska kirkko on halunnut nostaa asian esille.
 – Minusta Euroopan unioni on käynnistänyt aika herkästi menettelyn Puolaan vastaan. Sinänsä on hyvä, että EU reagoi herkästi, jos se on huolissaan Puolan demokratiasta. Mutta mielestäni EU on aika keskustavasemmistolainen ja reagoi tässä opposition tavoin Puolan hallitusta vastaan.
 Lue myös :
 Syvästi kahtiajakautuneessa Puolassa kamppaillaan nyt liberaalin demokratian kohtalosta  – ja samalla Euroopan sielusta

"On vitsi, että EU on huolissaan Puolan demokratiasta", sanoo varsovalainen perheenäiti – Yle seuraa Puolan jännitteisiä vaaleja


Summary: Viime viikolla kolme kuoli samassa kaupungissa kun ylikulkusilta romahti.

Kiinan itäosassa sijaitsevassa Jiangsun maakunnassa on sattunut yhdeksän ihmisen hengen vienyt kaasuräjähdys. Räjähdyksessä loukkaantui 10 ihmistä.
 Wuxin kaupungissa ravintolassa sattunut räjähdys vahingoitti myös lähellä sijanneita kauppoja.
 Kiinalainen televisioyhtiö CCTV kertoo, että lähes 200 pelastustyöntekijää on lähetetty alueelle.
 Kaasuräjähdys tuhosi ravintolan ja viereisiä rakennuksia Itä-Kiinan Jiangsussa Wuxin kaupungissa. imago images/Xinhua/ All Over Press
 Edellinen ihmishenkiä vienyt onnettomuus sattui samassa kaupungissa viime viikolla, kun ylikulkusilta romahti ja kolme autossa sillalla ollutta kuoli.
 Jiangsussa sattui myös tuhoisa kemikaalitehtaan räjähdys maaliskuussa. Tuolloin lähes 80 ihmistä kuoli yhdessä Kiinan viime vuosien tuhoisimmassa teollisuusonnettomuudessa.
 Lue myös :
 Kiinassa räjähti jälleen teollisuusalueella – 7 kuoli ja 5 loukkaantui

Itä-Kiinassa sattuneessa kaasuräjähdyksessä kuoli yhdeksän ja 10 loukkaantui